2014O0060 — SK — 01.05.2015 — 001.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

►B USMERNENIE EURÓPSKEJ CENTRÁLNEJ BANKY (EÚ) 2015/510 z 19. decembra 2014 o vykonávaní rámca menovej politiky Eurosystému (ECB/2014/60) (prepracované znenie) (Ú. v. ES L 091 2.4.2015, s. 3)

Zmenené a doplnené:









▼B

USMERNENIE EURÓPSKEJ CENTRÁLNEJ BANKY (EÚ) 2015/510

z 19. decembra 2014

o vykonávaní rámca menovej politiky Eurosystému (ECB/2014/60)

(prepracované znenie)







RADA GUVERNÉROV EURÓPSKEJ CENTRÁLNEJ BANKY, so zreteľom na Zmluvu o fungovaní Európskej únie, a najmä na jej článok 127 ods. 2 prvú zarážku, so zreteľom na Štatút Európskeho systému centrálnych bánk a Európskej centrálnej banky, a najmä na článok 3.1 prvú zarážku, články 9.2, 12.1, 14.3, 18.2 a článok 20 prvý odsek, keďže: (1) Usmernenie ECB/2011/14 ( 1 ) sa podstatným spôsobom zmenilo. Keďže je potrebné uskutočniť ďalšie zmeny, malo by sa v záujme jednoznačnosti prepracovať. (2) Dosiahnutie jednotnej menovej politiky si vyžaduje vymedzenie nástrojov a postupov, ktoré má používať Eurosystém pozostávajúci z Európskej centrálnej banky (ECB) a národných centrálnych bánk tých členských štátov, ktorých menou je euro, aby sa táto politika vykonávala jednotne prostredníctvom členských štátov, ktorých menou je euro. (3) Podľa článku 127 ods. 1 a 2 Zmluvy o fungovaní Európskej únie a článku 3.1 Štatút Európskeho systému centrálnych bánk a Európskej centrálnej banky (ďalej len „štatút ESCB“) je hlavným cieľom Európskeho systému centrálnych bánk (ESCB) udržať cenovú stabilitu a jeho základnými úlohami sú definovanie a uskutočňovanie menovej politiky Únie a riadenie devízových operácií, v súlade s ustanoveniami článku 219 zmluvy. (4) Všeobecný rámec Eurosystému je založený na ustanoveniach štatútu ESCB. Podľa článku 127 ods. 1 zmluvy a podľa štatútu ESCB sa od Eurosystému vyžaduje, aby konal v súlade s určitými zásadami vrátane zásad otvoreného trhového hospodárstva s voľnou súťažou a tým podporoval efektívne rozdeľovanie zdrojov. (5) V rozsahu, ktorý sa považuje za možný a primeraný a s cieľom zabezpečiť prevádzkovú efektívnosť sa ECB obracia na národné centrálne banky, aby vykonávali operácie, ktoré tvoria súčasť úloh Eurosystému, v súlade so zásadou decentralizácie ustanovenou v článku 12.1 štatútu ESCB a za podmienok ustanovených v článku 14.3 štatútu ESCB. (6) Na základe článku 12.1 štatútu ESCB sa ECB zveruje právomoc formulovať jednotnú menovú politiku Únie a vydávať usmernenia potrebné na zabezpečenie jej riadneho vykonávania. V súlade s článkom 14.3 štatútu ESCB sú národné centrálne banky povinné konať v súlade s takýmito usmerneniami. Toto usmernenie je preto určené Eurosystému. Pravidlá ustanovené v tomto rozhodnutí preto národné centrálne banky implementujú do svojich zmluvných a regulačných opatrení. Od zmluvných strán sa bude vyžadovať, aby dodržali tieto pravidlá v podobe implementovanej národnými centrálnymi bankami v daných zmluvných a regulačných opatreniach. (7) Článok 18.1 prvá zarážka štatútu ESCB umožňuje Eurosystému, aby obchodoval na finančných trhoch s pohľadávkami, obchodovateľnými cennými papiermi a drahými kovmi v rámci priamych voľných alebo termínovaných nákupov a predajov alebo dohodou o spätnej kúpe a požičiavania. Článok 18.1 druhá zarážka umožňuje Eurosystému, aby uskutočňoval úverové operácie s úverovými inštitúciami a ostatnými účastníkmi trhu. (8) Pri vykonávaní menovej politiky používa Eurosystém tieto nástroje menovej politiky: uskutočňuje operácie na voľnom trhu, ponúka automatické operácie a vyžaduje, aby úverové inštitúcie tvorili povinné minimálne rezervy na účtoch v Eurosystéme. (9) Na dosahovanie svojich cieľov má Eurosystém k dispozícii súbor nástrojov na uskutočňovanie operácií na voľnom trhu, ktoré zahŕňajú reverzné obchody, priame obchody, emisiu dlhových certifikátov ECB, devízové swapy na účely menovej politiky a prijímanie termínovaných vkladov. Cieľom takýchto nástrojov na uskutočňovanie operácií na voľnom trhu je zabezpečiť riadne fungovanie peňažného trhu a pomôcť bankám pri plnení ich potrieb likvidity plynulým a správne organizovaným spôsobom. (10) Súbor nástrojov, ktoré má Eurosystém k dispozícii na ponúkanie automatických operácií, zahŕňa jednodňové refinančné operácie a jednodňové sterilizačné operácie, ktorých účelom je dodávať alebo sťahovať jednodňovú likviditu, signalizovať nastavenie menovej politiky a ohraničovať jednodňové trhové úrokové sadzby. (11) Systém povinných minimálnych rezerv Eurosystému sleduje v prvom rade tieto ciele menovej politiky: a) prispievať k stabilizácii úrokových sadzieb peňažného trhu motivovaním inštitúcií, aby vylaďovali dôsledky dočasných výkyvov likvidity vďaka priemerovaniu a b) vytvárať alebo rozširovať štrukturálny nedostatok likvidity, čím sa zlepšuje schopnosť Eurosystému efektívne pôsobiť ako dodávateľ likvidity. Právny rámec systému povinných minimálnych rezerv Eurosystému je ustanovený v článku 19 štatútu ESCB, v nariadení Rady (ES) č. 2531/98 ( 2 ) a v nariadení Európskej centrálnej banky (ES) č. 1745/2003 (ECB/2003/9) ( 3 ). (12) Operácie na voľnom trhu Eurosystému možno v závislosti od ich cieľov, pravidelnosti a postupov rozdeliť do štyroch kategórií: a) hlavné refinančné operácie, b) dlhodobejšie refinančné operácie, c) dolaďovacie operácie, d) štrukturálne operácie. (13) Hlavné reﬁnančné operácie sú kategóriou operácií na voľnom trhu uskutočňovaných Eurosystémom, ktoré zohrávajú kľúčovú úlohu pri sledovaní cieľov akými sú usmerňovanie úrokových sadzieb, riadenie likvidity na trhu a signalizovanie zámerov menovej politiky. (14) Cieľom dlhodobejších refinančných operácií je dodávať zmluvným stranám likviditu, pričom ich splatnosť je dlhšia ako splatnosť hlavných refinančných operácií. V prípade dlhodobejších refinančných operácií Eurosystém spravidla nemá v úmysle vysielať trhu signály, a preto zvyčajne vystupuje ako príjemca úrokových sadzieb. (15) Dolaďovacie operácie sa vykonávajú ad hoc s cieľom riadiť likviditu na trhu a regulovať úrokové sadzby, najmä na zmiernenie vplyvu neočakávaných výkyvov likvidity na trhu na úrokové sadzby. Špecifické dolaďovacie operácie sa prispôsobujú druhom transakcií a konkrétnym cieľom sledovaným príslušnou operáciou. (16) Štrukturálne operácie možno uskutočňovať vždy keď je potrebné upraviť štrukturálnu pozíciu Eurosystému voči finančnému sektoru. (17) Implementácia rámca menovej politiky Eurosystému by mala zabezpečiť účasť širokého okruhu zmluvných strán pri uplatnení jednotných kritérií akceptovateľnosti. Tieto kritériá sú vymedzené, aby zabezpečili rovnaké zaobchádzanie so zmluvnými stranami v členských štátoch, ktorých menou je euro a tiež to, aby zmluvné strany spĺňali určité prudenciálne a prevádzkové požiadavky. (18) Na účely ochrany Eurosystému pred rizikom zmluvnej strany sa v článku 18.1 druhej zarážke štatútu ESCB ustanovuje, že keď Eurosystém uskutočňuje úverové operácie s úverovými inštitúciami a ostatnými účastníkmi trhu, požičiavanie musí byť zabezpečené primeranou zábezpekou. (19) Na účely zabezpečenia rovnakého zaobchádzania so zmluvnými stranami, ako aj na účely zdokonalenia prevádzkovej efektívnosti a transparentnosti, musia aktíva, ktoré majú byť akceptovateľné ako zábezpeka v operáciách menovej politiky Eurosystému, spĺňať určité jednotné kritériá v členských štátoch, ktorých menou je euro. (20) Eurosystém vytvoril jednotný rámec pre aktíva akceptovateľné ako zábezpeka, aby sa všetky úverové operácie Eurosystému uskutočňovali harmonizovaným spôsobom prostredníctvom implementácie tohto usmernenia vo všetkých členských štátoch, ktorých menou je euro. Jednotný rámec pre aktíva akceptovateľné ako zábezpeka zahŕňa obchodovateľné a neobchodovateľné aktíva, ktoré spĺňajú jednotné kritériá akceptovateľnosti stanovené Eurosystémom. Väčšina akceptovateľných aktív sa môže používať cezhranične prostredníctvom modelu korešpondenčných centrálnych bánk (correspondent central banking model – CCBM) a v prípade obchodovateľných aktív prostredníctvom akceptovateľných prepojení medzi systémami vyrovnania obchodov s cennými papiermi (securities settlement system – SSS), alebo akceptovateľných prepojení medzi akceptovateľnými SSS z EHP v kombinácii s CCBM. (21) Vnútrodenný úver je poskytovaný Eurosystémom na preklenutie nesúladu pri vyrovnaní platieb. Ako sa ustanovuje v článku 12 prílohy III k usmerneniu ECB/2012/27 ( 4 ), zábezpeka za poskytnutie vnútrodenného úveru musí spĺňať rovnaké kritériá ako aktíva na to, aby boli akceptovateľné podľa časti štyri. (22) Všetky aktíva akceptovateľné v operáciách menovej politiky musia podliehať osobitným opatreniam na kontrolu rizika, aby chránili Eurosystém pred rizikom ﬁnančnej straty v prípade, ak by sa zábezpeka musela realizovať v dôsledku zlyhania zmluvnej strany. Vyžaduje sa, aby akceptovateľné aktíva spĺňali požiadavky kreditnej kvality Eurosystému vymedzené v pravidlách rámca Eurosystému pre hodnotenie kreditného rizika (Eurosystem credit assessment framework – ECAF). (23) ECB ukladá sankcie inštitúciám, ktoré nedodržiavajú povinnosti ustanovené v nariadeniach a rozhodnutiach ECB týkajúcich sa uplatňovania povinných minimálnych rezerv v súlade s nariadením Rady (ES) č. 2532/98 ( 5 ), nariadením Európskej centrálnej banky (ES) č. 2157/1999 (ECB/1999/4) ( 6 ), nariadením (ES) č. 2531/98 a nariadením (ES) č. 1745/2003 (ECB/2003/9). V prípade závažných porušení požiadaviek na povinné minimálne rezervy môže Eurosystém tiež pozastaviť účasť zmluvných strán na operáciách na voľnom trhu. (24) V súlade s ustanoveniami zmluvných alebo regulačných opatrení, ktoré uplatňuje príslušná národná centrálna banka alebo ECB, Eurosystém môže uložiť zmluvným stranám ﬁnančné pokuty alebo im pozastaviť účasť na operáciách na voľnom trhu alebo automatických operáciách, ak zmluvné strany neplnia svoje povinnosti vyplývajúce zo zmluvných alebo regulačných opatrení uplatňovaných národnými centrálnymi bankami alebo ECB tak, ako sa ustanovuje v tomto usmernení. (25) V súlade s ustanoveniami zmluvných alebo regulačných opatrení uplatňovaných príslušnými národnými centrálnymi bankami alebo ECB môže Eurosystém z dôvodu obozretnosti, alebo v prípade zlyhania zmluvnej strany, tiež pozastaviť, obmedziť alebo vylúčiť prístup zmluvných strán k operáciám na voľnom trhu alebo automatickým operáciám. Z dôvodu obozretnosti môže Eurosystém tiež odmietnuť aktíva, obmedziť použitie aktív alebo uplatniť dodatočné zrážky z aktív, ktoré určité zmluvné strany poskytli ako zábezpeku v úverových operáciách Eurosystému. (26) Všetky zmluvné a regulačné opatrenia uplatňované národnými centrálnymi bankami vo vzťahu k ich zmluvným stranám by mali obsahovať minimálne spoločné prvky, ktorých cieľom je zabezpečiť uplatňovanie jednotnej menovej politiky za podmienok, ktoré sa podstatne nelíšia v jednotlivých členských štátoch, ktorých menou je euro, keďže: PRIJALA TOTO USMERNENIE:







OBSAH PRVÁ ČASŤ – PREDMET ÚPRAVY, ROZSAH PÔSOBNOSTI A VYMEDZENIE POJMOV DRUHÁ ČASŤ – OPERÁCIE, NÁSTROJE A POSTUPY MENOVEJ POLITIKY EUROSYSTÉMU HLAVA I – Operácie na voľnom trhu Kapitola 1 – Prehľad operácií na voľnom trhu Kapitola 2 – Kategórie operácií na voľnom trhu Kapitola 3 – Nástroje pre operácie na voľnom trhu HLAVA II – Automatické operácie Kapitola 1 – Jednodňové refinančné operácie Kapitola 2 – Jednodňové sterilizačné operácie HLAVA III – Postupy pre operácie menovej politiky eurosystému Kapitola 1 – Tendre a dvojstranné postupy pre operácie Eurosystému na voľnom trhu Oddiel 1 – Tendre Oddiel 2 – Operačné kroky tendrov Pododdiel 1 – Vyhlásenie tendrov Pododdiel 2 – Príprava a predkladanie ponúk zmluvných strán Pododdiel 3 – Prideľovanie prostriedkov Pododdiel 4 – Vyhlásenie výsledkov tendra Oddiel 3 – Dvojstranné postupy pre operácie Eurosystému na voľnom trhu Kapitola 2 – Postupy vyrovnania operácií menovej politiky Eurosystému TRETIA ČASŤ – AKCEPTOVATEĽNÉ ZMLUVNÉ STRANY ŠTVRTÁ ČASŤ – AKCEPTOVATEĽNÉ AKTÍVA HLAVA I – Všeobecné zásady HLAVA II – Kritériá akceptovateľnosti a požiadavky na kreditnú kvalitu obchodovateľných aktív Kapitola 1 – Kritériá akceptovateľnosti obchodovateľných aktív Oddiel 1 – Všeobecné kritériá akceptovateľnosti obchodovateľných aktív Oddiel 2 – Osobitné kritériá akceptovateľnosti pre určité druhy obchodovateľných aktív Pododdiel 1 – Osobitné kritériá akceptovateľnosti pre dlhopisy kryté aktívami Pododdiel 2 – Osobitné kritériá akceptovateľnosti krytých dlhopisov krytých cennými papiermi krytými aktívami Pododdiel 3 – Osobitné kritériá akceptovateľnosti pre dlhové certifikáty vydané Eurosystémom Kapitola 2 – Požiadavky Eurosystému na kreditnú kvalitu obchodovateľných aktív HLAVA III – Kritériá akceptovateľnosti a požiadavky na kreditnú kvalitu neobchodovateľných aktív Kapitola 1 – Kritériá akceptovateľnosti neobchodovateľných aktív Oddiel 1 – Kritériá akceptovateľnosti úverových pohľadávok Oddiel 2 – Kritériá akceptovateľnosti termínovaných vkladov Oddiel 3 – Kritériá akceptovateľnosti retailových hypotekárnych záložných dlhových nástrojov Kapitola 2 – Požiadavky Eurosystému na kreditnú kvalitu neobchodovateľných aktív Oddiel 1 – Požiadavky Eurosystému na kreditnú kvalitu úverových pohľadávok Oddiel 2 – Požiadavky Eurosystému na kreditnú kvalitu retailových hypotekárnych záložných dlhových nástrojov HLAVA IV – Záruky pre obchodovateľné a neobchodovateľné aktíva HLAVA V – Rámec eurosystému pre hodnotenie kreditného rizika akceptovateľných aktív HLAVA VI – Opatrenia na kontrolu rizika pre obchodovateľné aktíva Kapitola 1 – Opatrenia na kontrolu rizika pre obchodovateľné aktíva Kapitola 2 – Opatrenia na kontrolu rizika pre neobchodovateľné aktíva Kapitola 3 – Pravidlá oceňovania obchodovateľných a neobchodovateľných aktív HLAVA VII – Akceptovateľnosť zábezpeky denominovanej v mene inej ako euro vo výnimočných prípadoch HLAVA VIII – Pravidlá používania akceptovateľných aktív HLAVA IX - Cezhraničné používanie akceptovateľných aktív PIATA ČASŤ – SANKCIE V PRÍPADE NEDODRŽANIA POVINNOSTÍ ZMLUVNÝCH STRÁN ŠIESTA ČASŤ – Diskrečné opatrenia SIEDMA ČASŤ – DODATOČNÉ MINIMÁLNE SPOLOČNÉ POŽIADAVKY VO VZŤAHU K OPERÁCIÁM MENOVEJ POLITIKY EUROSYSTÉMU Kapitola 1 – Dodatočné minimálne spoločné požiadavky uplatniteľné na všetky opatrenia, ktoré sa týkajú operácií menovej politiky Eurosystému Kapitola 2 – Dodatočné minimálne spoločné požiadavky uplatňované na dohody o spätnom odkúpení a dohody o zabezpečených úveroch Kapitola 3 – Dodatočné minimálne spoločné požiadavky týkajúce sa dohôd o spätnom odkúpení Kapitola 4 – Dodatočné minimálne spoločné požiadavky týkajúce sa výlučne zabezpečených úverov Kapitola 5 – Dodatočné minimálne spoločné požiadavky týkajúce sa výlučne devízových swapov na účely menovej politiky ÔSMA ČASŤ – ZÁVEREČNÉ USTANOVENIA PRÍLOHA I – Povinné minimálne rezervy PRÍLOHA II – Vyhlasovanie tendrov PRÍLOHA III – Postup prideľovania pri tendroch a tendre PRÍLOHA IV – Vyhlásenie výsledkov tendra PRÍLOHA V – Kritériá pre výber zmluvných strán, ktoré sa majú zúčastniť na devízových intervenčných operáciách PRÍLOHA VI – Cezhraničné používanie akceptovateľných aktív PRÍLOHA VII – Výpočet výšky sankcií, ktoré sa majú uložiť podľa Piatej Časti PRÍLOHA VIII – Požiadavky na vykazovanie údajov o úveroch, ktoré sú podkladovými aktívami cenných papierov krytých aktívami PRÍLOHA IX– Proces monitorovania výsledkov rámca eurosystému pre hodnotenie kreditného rizika PRÍLOHA X– Výška oceňovacích zrážok PRÍLOHA XI – Druhy cenných papierov PRÍLOHA XII – Príklady operácií a postupov menovej politiky eurosystému PRÍLOHA XIII – Tabuľka zhody PRÍLOHA XIV – Zrušené usmernenie so zoznamom neskorších zmien







PRVÁ ČASŤ

PREDMET ÚPRAVY, ROZSAH PÔSOBNOSTI A VYMEDZENIE POJMOV

Článok 1

Predmet úpravy a rozsah pôsobnosti

1. Toto usmernenie stanovuje jednotné pravidlá uskutočňovania jednotnej menovej politiky Eurosystému vo všetkých členských štátoch, ktorých menou je euro.

2. Eurosystém prijíma všetky potrebné opatrenia na uskutočňovanie operácií menovej politiky Eurosystému v súlade so zásadami, nástrojmi, požiadavkami, kritériami a postupmi uvedenými v tomto usmernení.

3. Právny vzťah medzi Eurosystémom a jeho zmluvnými stranami je ustanovený v príslušných zmluvných alebo regulačných opatreniach uplatňovaných príslušnou národnou centrálnou bankou (NCB), ktorými sa vykonávajú ustanovenia tohto usmernenia.

4. Rada guvernérov ECB môže nástroje, požiadavky, kritériá a postupy uskutočňovania operácií menovej politiky Eurosystému kedykoľvek meniť.

5. Eurosystém si vyhradzuje právo vyžadovať a prijímať od zmluvných strán všetky relevantné informácie potrebné na plnenie svojich úloh a dosahovanie svojich cieľov vo vzťahu k operáciám menovej politiky. Týmto právom nie sú dotknuté žiadne ďalšie osobitné práva Eurosystému vyžiadať si informácie týkajúce sa operácií menovej politiky.

Článok 2

Vymedzenie pojmov

Na účely tohto usmernenia sa uplatňujú tieto vymedzenia pojmov:

1. „metódou počítania dní skutočný počet dní/360“ sa rozumie metóda uplatňovaná v operáciách menovej politiky Eurosystému, ktorá pri výpočte úrokov určuje skutočný počet kalendárnych dní na základe 360-dňového roka;

2. „agentúrou“ sa rozumejú subjekty, ktoré Eurosystém klasifikoval ako agentúry. Zoznam subjektov klasifikovaných ako agentúry je uverejnený na internetovej stránke ECB;

3. „cennými papiermi krytými aktívami“(asset-backed securities – ABS) sa rozumejú dlhové nástroje, ktoré sú kryté súborom vyhradených finančných aktív (fixných alebo revolvingových), ktoré sa po uplynutí určitej doby zmenia na peniaze. Okrem toho môžu existovať práva alebo iné aktíva, ktoré zabezpečujú plnenie záväzkov alebo včasné rozdelenie výnosov medzi držiteľov cenných papierov. Cenné papiere kryté aktívami sú vo všeobecnosti emitované špeciálne vytvoreným investičným subjektom, ktorý nadobudol súbor finančných aktív od ich pôvodcu alebo predajcu. Platby z cenných papierov krytých aktívami v tomto ohľade závisia predovšetkým od peňažných tokov z aktív podkladového súboru a iných práv, ktorých účelom je zaistenie včasných platieb, napríklad likviditných nástrojov, záruk alebo iných prvkov, ktoré sa všeobecne označujú ako nástroje na zvyšovanie bonity úverov;

4. „dvojstranným postupom“ sa rozumie postup, pri ktorom národné centrálne banky alebo za výnimočných okolností ECB uskutočňuje dolaďovacie operácie alebo priame obchody, a to priamo s jednou alebo viacerými zmluvnými stranami alebo prostredníctvom búrz cenných papierov alebo trhových sprostredkovateľov bez použitia tendra;

5. „systémom zaknihovania“ sa rozumie systém, ktorý umožňuje prevody cenných papierov a iných finančných aktív, ktoré nezahŕňajú fyzický pohyb listinných dokumentov alebo certifikátov, napr. elektronický prevod cenných papierov;

6. „pracovným dňom“ sa rozumie: a) pokiaľ ide o povinnosť uskutočniť platbu, deň, keď je systém TARGET2 v prevádzke na uskutočnenie takejto platby; alebo b) pokiaľ ide o povinnosť dodať aktíva, deň, keď je v mieste dodania otvorený systém na vyrovnanie obchodov s príslušnými cennými papiermi, prostredníctvom ktorého sa má dodanie vykonať;

7. „centrálnym depozitárom cenných papierov“ (CDCP) sa rozumie subjekt, ktorý: a) umožňuje spracovanie a vyrovnanie obchodov s cennými papiermi prostredníctvom zaknihovania; b) poskytuje služby úschovy a správy (napr. správu udalostí súvisiacich s právami a záväzkami z cenných papierov a splatenie istiny); c) hrá aktívnu úlohu pri zabezpečovaní integrity emisií cenných papierov. Cenné papiere môžu byť vedené v listinnej, ale v rámci evidencie imobilizovanej podobe alebo v dematerializovanej podobe (t. j. existujú len ako elektronické záznamy);

8. „zabezpečeným úverom“ sa rozumie dojednanie medzi NCB a zmluvnou stranou, pri ktorom sa likvidita dodáva zmluvnej strane prostredníctvom úveru, ktorý je zabezpečený vymáhateľným nárokom poskytnutým NCB touto zmluvnou stranou vo forme napr. záložného práva, zabezpečovacieho prevodu práva alebo vinkulácie aktív;

9. „prijímaním termínovaných vkladov“ sa rozumie nástroj používaný pri uskutočňovaní operácií na voľnom trhu, pri ktorom Eurosystém vyzve zmluvné strany, aby termínované vklady uložili na účtoch v ich domácich národných centrálnych bankách s cieľom stiahnuť likviditu z trhu;

10. „príslušným orgánom“ sa rozumie orgán verejnej moci alebo subjekt uznaný vnútroštátnymi právnymi predpismi, ktorý vnútroštátne právo oprávňuje vykonávať dohľad nad inštitúciami ako súčasť systému dohľadu v príslušnom členskom štáte;

11. „zmluvnou stranou“ sa rozumie inštitúcia, ktorá spĺňa kritériá akceptovateľnosti stanovené v tretej časti, ktoré ju oprávňujú k prístupu k operáciám menovej politiky Eurosystému;

12. „krytými dlhopismi“ sa rozumejú dlhové nástroje, s ktorými sú späté dva nároky: a) priamy alebo nepriamy nárok voči úverovej inštitúcii; a b) nárok na pohľadávky za podkladové aktíva a ktoré nemajú tranžovanie rizika. Pojem zahŕňa kryté dlhopisy typu Jumbo, tradičné kryté dlhopisy a iné kryté dlhopisy;

13. „úverovou pohľadávkou“ sa rozumie nárok na vrátenie peňazí, ktorý predstavuje dlhový záväzok dlžníka voči zmluvnej strane. Úverové pohľadávky zahŕňajú aj Schuldscheindarlehen a holandské registrované pohľadávky súkromného sektora voči verejnému sektoru alebo iným akceptovateľným dlžníkom, ktoré sú kryté štátnou zárukou, napr. pohľadávky stavebných sporiteľní;

14. „úverovou inštitúciou“ sa rozumie úverová inštitúcia v zmysle článku 2 ods. 5 smernice Európskeho parlamentu a Rady 2013/36/EÚ ( 7 ) a bodu 1 článku 4 ods. 1 nariadenia Európskeho parlamentu a Rady (EÚ) č. 575/2013 ( 8 ), ktorá podlieha dohľadu vykonávanému príslušným orgánom alebo je úverovou inštitúciou vo verejnom vlastníctve v zmysle článku 123 ods. 2 zmluvy, ktorá podlieha dohľadu porovnateľnému s dohľadom vykonávaným príslušným orgánom;

15. „úverový rating“ má rovnaký význam ako v článku 3 ods. 1 nariadenia Európskeho parlamentu a Rady (ES) č. 1060/2009 ( 9 );

16. „cezhraničným použitím“ sa rozumie predloženie nasledujúcich aktív zmluvnou stranou svojej domácej NCB ako zábezpeky: a) obchodovateľných aktív uložených v inom členskom štáte, ktorého menou je euro; b) obchodovateľných aktív emitovaných v inom členskom štáte a uložených v členskom štáte, v ktorom má domáca NCB sídlo; c) úverových pohľadávok, pri ktorých sa úverová zmluva riadi právom iného členského štátu, ktorého menou je euro, ako toho členského štátu, v ktorom má domáca NCB sídlo; d) retailových hypotekárnych záložných dlhových nástrojov (retail mortage-backed debt instrument – RMBD) v súlade s uplatniteľnými postupmi CCBM;

17. „menovým hedžingom“ sa rozumie dohoda uzavretá medzi emitentom cenných papierov a hedžingovou zmluvnou stranou, podľa ktorej sa časť menového rizika vyplývajúca z prijatia peňažných tokov v inej mene ako euro zmierni výmenou týchto peňažných tokov za platby v eurách od hedžingovej zmluvnej strany vrátane akejkoľvek záruky týchto platieb od hedžingovej zmluvnej strany;

18. „správcom“ sa rozumie subjekt, ktorý sa zaviaže prevziať do úschovy a spravovať cenné papiere a iné ﬁnančné aktíva v mene druhých;

19. „trhovou hodnotou v prípade zlyhania“ sa rozumie, pokiaľ ide o akékoľvek aktíva k akémukoľvek dátumu: a) trhová hodnota takýchto aktív v čase ocenenia v dôsledku zlyhania, ktorá sa vypočíta na základe najreprezentatívnejšej ceny obchodného dňa, ktorý predchádza dňu ocenenia; b) pokiaľ pre dané aktívum neexistuje reprezentatívna cena v obchodný deň, ktorý predchádza dňu ocenenia, použije sa posledná obchodovaná cena. Ak nie je k dispozícii žiadna obchodovaná cena, cenu stanoví národná centrálna banka vykonávajúca operáciu, pričom zohľadní poslednú cenu identifikovanú pre dané aktívum na referenčnom trhu; c) v prípade aktív, pre ktoré neexistuje žiadna trhová hodnota, sa použije akákoľvek iná primeraná metóda oceňovania; d) ak NCB predala aktíva alebo iné rovnocenné aktíva za trhovú cenu pred dňom ocenenia v dôsledku zlyhania, čistý výťažok z predaja po odpočítaní všetkých primeraných nákladov, poplatkov a výdavkov, ktoré sa vyskytli v súvislosti s takýmto predajom, vypočíta a sumy určí NCB;

20. „dodaním oproti platbe“ sa rozumie mechanizmus vyrovnania na základe výmeny za hodnotu, ktorý zabezpečuje, že konečný prevod, t. j. dodanie aktív sa uskutoční len vtedy, keď dôjde k zodpovedajúcemu konečnému prevodu iných aktív, t. j. k platbe;

21. „jednodňovou sterilizačnou operáciou“ sa rozumie automatická operácia, ktorú ponúka Eurosystém a ktorú môžu zmluvné strany využívať na uloženie jednodňových vkladov v Eurosystéme prostredníctvom NCB, pričom tieto vklady sa úročia vopred stanovenou úrokovou sadzbou;

22. „sterilizačnou sadzbou“ sa rozumie úroková sadzba uplatňovaná pre jednodňové sterilizačné operácie;

23. „domácim použitím“ sa rozumie predloženie ako zábezpeky zmluvnou stranou, ktorá má sídlo v členskom štáte, ktorého menou je euro, obchodovateľných aktív emitovaných a uložených v rovnakom členskom štáte, v ktorom má jej domáca NCB sídlo alebo úverových pohľadávok, pri ktorých sa zmluva o úverovej pohľadávke riadi právom členského štátu, v ktorom má jej domáca NCB sídlo a retailových hypotekárnych záložných nástrojov emitovaných subjektmi so sídlom v členskom štáte, v ktorom má domáca NCB sídlo;

24. „systémom rezervácie“ sa rozumie spôsob, ktorým národné centrálne banky spravujú poskytnutú zábezpeku, pričom sa likvidita dodáva proti konkrétne identifikovateľným aktívam, ktoré sú ako zábezpeka rezervované na konkrétne úverové operácie Eurosystému. Nahrádzanie týchto aktív inými konkrétnymi akceptovateľnými aktívami môže povoliť domáca NCB za predpokladu, že sú rezervované ako zábezpeka a sú primerané konkrétnej operácii;

25. „akceptovateľnými aktívami“ sa rozumejú aktíva, ktoré spĺňajú kritériá stanovené v štvrtej časti, a teda sú akceptovateľnou zábezpekou pre úverové operácie Eurosystému;

26. „koncom dňa“ sa rozumie čas prevádzkového dňa po uzavretí systému TARGET2, keď sú ukončené všetky platby spracovávané v systéme TARGET2 v daný deň;

27. „indexom inflácie eurozóny“ sa rozumie index poskytnutý Eurostatom alebo národným štatistickým orgánom členského štátu, ktorého menou je euro, napr. harmonizovaný index spotrebiteľských cien (harmonised index of consumer prices – HICP);

28. „Európskym hospodárskym priestorom“ (EHP) sa rozumejú všetky členské štáty, bez ohľadu na to, či formálne pristúpili do EHP, spolu s Islandom, Lichtenštajnskom a Nórskom;

29. „Eurosystémom“ sa rozumejú ECB a národné centrálne banky;

30. „pracovným dňom Eurosystému“ sa rozumie ktorýkoľvek deň, keď je ECB a aspoň jedna národná centrálna banka otvorená na účely uskutočňovania operácií menovej politiky Eurosystému;

31. „úverovými operáciami Eurosystému“ sa rozumejú: a) reverzné obchody na dodanie likvidity, t. j. operácie menovej politiky Eurosystému na dodanie likvidity s výnimkou devízových swapov na účely menovej politiky a priamych nákupov; a b) vnútrodenné úvery;

32. „operáciami menovej politiky Eurosystému“ sa rozumejú operácie na voľnom trhu a automatické operácie;

33. „pravidlami Eurosystému na hodnotenie používateľov“ sa rozumejú pravidlá pre hodnotenie systémov vyrovnania obchodov s cennými papiermi a prepojení na účely posúdenia ich akceptovateľnosti na použitie pri úverových operáciách Eurosystému, ktoré sú k dispozícii na internetovej stránke ECB;

34. „konečným prevodom“ sa rozumie neodvolateľný a bezpodmienečný prevod, ktorým zaniká záväzok uskutočniť prevod;

35. „finančná korporácia“ má rovnaký význam ako v nariadení Európskeho parlamentu a Rady (EÚ) č. 549/2013 ( 10 );

36. „dolaďovacou operáciou“ sa rozumie kategória operácií na voľnom trhu, ktorú Eurosystém vykonáva najmä na vyrovnanie výkyvov likvidity na trhu;

37. „kupónom s pevnou úrokovou sadzbou“ sa rozumie dlhový nástroj s vopred stanovenými pravidelnými úrokovými platbami;

38. „tendrom s pevnou úrokovou sadzbou“ sa rozumie tender, v ktorom ECB vopred stanoví úrokovú sadzbu, cenu, výšku swapového bodu alebo spreadu a zúčastnené zmluvné strany ponúkajú čiastku, s ktorou chcú obchodovať pri tejto pevnej úrokovej sadzbe, cene, výške swapého bodu alebo spreadu;

39. „kupónom s pohyblivou úrokovou sadzbou“ sa rozumie kupón viazaný na referenčnú úrokovú sadzbu, pričom obdobie opätovného nastavenia zodpovedajúce tomuto kupónu nie je dlhšie ako jeden rok;

40. „devízový swap na účely menovej politiky“ je nástroj používaný pri uskutočňovaní operácií na voľnom trhu, pri ktorom Eurosystém spotovou transakciou kupuje alebo predáva euro za cudziu menu a súčasne ho predáva alebo kupuje späť vo forwardovej transakcii v termíne dohodnutom na spätné odkúpenie;

41. „domácou NCB“ sa rozumie NCB členského štátu, ktorého menou je euro, v ktorom má zmluvná strana sídlo;

42. „indikatívnym kalendárom pravidelných tendrov Eurosystému“ sa rozumie kalendár, ktorý pripravuje Eurosystém a schvaľuje Rada guvernérov ECB a ktorý indikuje načasovanie udržiavacieho obdobia povinných minimálnych rezerv, ako aj vyhlásenie, pridelenie a splatnosť hlavných refinančných operácií a pravidelných dlhodobejších refinančných operácií;

43. „medzinárodným centrálnym depozitárom cenných papierov“ (MCDCP) sa rozumie CDCP, ktorý sa podieľa na vyrovnaní medzinárodných obchodov s cennými papiermi z rôznych národných trhov, zvyčajne medzi rôznymi menovými oblasťami;

44. „medzinárodnou organizáciou“ sa rozumie subjekt uvedený v článku 118 nariadenia (EÚ) č. 575/2013, pričom expozíciám voči týmto subjektom sa priradí riziková váha 0 %;

45. „medzinárodným identifikačným číslom cenných papierov“ (international securities identification number – ISIN) sa rozumie medzinárodný identifikačný kód prideľovaný cenným papierom emitovaným na finančných trhoch;

46. „vnútrodenným úverom“ sa rozumie úver poskytnutý na dobu kratšiu ako jeden pracovný deň, ako je vymedzené v usmernení ECB/2012/27;

47. „emisiou dlhových certifikátov ECB“ sa rozumie nástroj menovej politiky používaný pri uskutočňovaní operácií na voľnom trhu, pri ktorom ECB emituje dlhové certifikáty, ktoré predstavujú dlhový záväzok ECB voči držiteľovi certifikátu;

48. „krytými dlhopismi typu Jumbo“ sa rozumejú kryté dlhopisy emitované v súlade s požiadavkami stanovenými v článku 52 ods. 4 smernice Európskeho parlamentu a Rady 2009/65/ES ( 11 ) a s hodnotou emisie najmenej 1 mld. EUR, ktorých predajnú a kúpnu cenu pravidelne kótujú najmenej traja tvorcovia trhu;

49. „lízingovými pohľadávkami“ sa rozumejú plánované a zmluvne dohodnuté platby nájomcu v prospech prenajímateľa v súlade s podmienkami nájomnej zmluvy. Zostatková hodnota nie je lízingovou pohľadávkou;

50. „podporou likvidity“ sa rozumie štrukturálne, skutočné alebo potenciálne nastavenie, ktoré je určené alebo ktoré sa považuje za vhodné na krytie dočasného výpadku peňažných tokov, ku ktorému môže dôjsť počas životnosti transakcie s cenným papierom krytým aktívami;

51. „dlhodobejšími refinančnými operáciami“ (longer-term refinancing operations – LTROs) sa rozumie kategória operácií na voľnom trhu, ktorú Eurosystém vykonáva vo forme reverzných obchodov, ktoré slúžia na dodávanie likvidity so splatnosťou dlhšou, ako je splatnosť hlavných refinančných operácií finančnému sektoru;

52. „hlavnými refinančnými operáciami“ (main refinancing operations – MROs) sa rozumie kategória pravidelných operácií na voľnom trhu, ktorú Eurosystém vykonáva vo forme reverzných obchodov;

53. „udržiavacie obdobie“ má rovnaký význam ako v nariadení (ES) č. 1745/2003 (ECB/2003/9);

54. „výzvou na dodatočné vyrovnanie“ sa rozumie postup súvisiaci s uplatňovaním variačnej marže, ktorý znamená, že ak pravidelne zisťovaná hodnota aktív, ktoré zmluvná strana mobilizovala ako zábezpeku, klesne pod určitú úroveň, Eurosystém vyzve zmluvnú stranu, aby dodala dodatočné akceptovateľné aktíva alebo hotovosť. V systémoch združovania sa výzva na dodatočné vyrovnanie vykonáva iba v prípadoch nedostatočného zabezpečenia a v systémoch rezervácie sa vykonávajú symetrické výzvy na dodatočné vyrovnanie, pričom každá metóda je bližšie vymedzená v národných predpisoch domácej NCB;

55. „hraničnou úrokovou sadzbou“ sa rozumie najnižšia úroková sadzba v tendroch na dodanie likvidity s pohyblivou úrokovou sadzbou, pri ktorej sú splnené ponuky alebo najvyššia úroková sadzba v tendroch na stiahnutie likvidity s pohyblivou úrokovou sadzbou, pri ktorej sú splnené ponuky;

56. „jednodňovou refinančnou operáciou“ sa rozumie automatická operácia, ktorú ponúka Eurosystém a ktorú môžu zmluvné strany využívať na získanie jednodňového úveru od Eurosystému prostredníctvom NCB za vopred stanovenú úrokovú sadzbu a ktorá podlieha požiadavke na zabezpečenie dostatočnými akceptovateľnými aktívami;

57. „jednodňovou refinančnou sadzbou“ sa rozumie úroková sadzba pre jednodňové refinančné operácie;

58. „hraničnou kotáciou swapového bodu“ sa rozumie kotácia swapového bodu, pri ktorej sa vyčerpá celková suma umiestnená v tendri;

59. „obchodovateľnými aktívami“ sa rozumejú dlhové nástroje, ktoré sú prijaté na obchodovanie na trhu a ktoré spĺňajú kritériá akceptovateľnosti stanovené v štvrtej časti;

60. „dňom splatnosti“ sa rozumie deň, keď končí splatnosť operácie menovej politiky Eurosystému; V prípade dohody o spätnom odkúpení alebo swapu zodpovedá deň splatnosti dňu spätného odkúpenia.

61. „členským štátom“ sa rozumie členský štát Únie;

62. „multi cédulas“ sa rozumejú dlhové nástroje emitované určitými španielskymi spoločnosťami zvláštneho účelu (Fondo de Titulización de Activos, FTA), ktoré umožňujú spojiť určitý počet malých jednotlivých cédulas (španielske kryté dlhopisy) od viacerých pôvodcov;

63. „multilaterálnou rozvojovou bankou“ sa rozumie subjekt uvedený v článku 117 ods. 2 nariadenia (EÚ) 575/2013, pričom expozíciám voči týmto subjektom sa priradí riziková váha 0 %;

64. „aukciou s viacerými úrokovými sadzbami (americkou aukciou)“ sa rozumie aukcia, pri ktorej sa priradená úroková sadzba alebo cena alebo swapový bod rovná navrhnutej úrokovej sadzbe alebo cene alebo swapovému bodu každej jednotlivej ponuky;

65. „kupónom s viacstupňovou úrokovou sadzbou“ sa rozumie štruktúra kupónu, pri ktorej sa časť marže (x) zvýši viac ako raz počas životnosti aktíva podľa vopred stanoveného harmonogramu a k vopred stanoveným dátumom, zvyčajne ku dňu výzvy alebo k dátumu kupónovej platby;

66. „národnou centrálnou bankou“ (NCB) sa rozumie národná centrálna banka členského štátu, ktorého menou je euro;

67. „pracovným dňom národnej centrálnej banky“ sa rozumie ktorýkoľvek deň, keď je NCB otvorená na účely uskutočňovania operácií menovej politiky Eurosystému, vrátane dní, keď môžu byť pobočky tejto NCB zatvorené z dôvodu miestneho alebo regionálneho sviatku;

68. „krajinami G10 nepatriacimi do EHP“ sa rozumejú krajiny, ktoré patria do G10 a nie sú krajinami EHP, t. j. Spojené štáty americké, Kanada, Japonsko a Švajčiarsko;

69. „nefinančná korporácia“ má rovnaký význam ako v nariadení (EÚ) č. 549/2013;

70. „neobchodovateľným aktívom“ sa rozumie niektorý z nasledujúcich aktív: termínované vklady, úverové pohľadávky a retailové hypotekárne záložné dlhové nástroje;

71. „inými krytými dlhopismi“ sa rozumejú štruktúrované kryté dlhopisy a multi cédulas;

72. „priamym obchodom“ sa rozumie nástroj používaný pri uskutočňovaní operácií na voľnom trhu, pri ktorom Eurosystém kupuje alebo predáva akceptovateľné obchodovateľné aktíva priamo na trhu (spotovom alebo forwardovom), čo má za následok plný prevod vlastníctva z predávajúceho na kupujúceho bez spätného prevodu;

73. „systémom združovania“ sa rozumie systém pre správu zábezpek národných centrálnych bánk, pri ktorom zmluvná strana má v danej národnej centrálnej banke vedený združený účet, na ktorý vkladá aktíva zabezpečujúce úverové operácie Eurosystému týkajúce sa tejto zmluvnej strany, pričom aktíva sú zaznamenané spôsobom, že jednotlivé akceptovateľné aktíva nie sú spojené s konkrétnou úverovou operáciou Eurosystému a zmluvná strana môže akceptovateľné aktíva nahrádzať priebežne;

74. „verejným úverovým ratingom“ sa rozumejú úverové ratingy: a) vydané ratingovými agentúrami registrovanými v Únii a akceptovanými Eurosystémom a b) uverejnené alebo distribuované na základe predplatného;

75. „subjektom verejného sektora“ sa rozumie subjekt, ktorý národný štatistický orgán klasifikuje ako jednotku v rámci verejného sektora na účely nariadenia (EÚ) č. 549/2013;

76. „rýchlym tendrom“ sa rozumie tender, ktorý sa obvykle uskutočňuje v časovom rámci 105 minút od vyhlásenia tendra do potvrdenia výsledkov umiestnenia, a ktorý môže byť obmedzený na limitovaný okruh zmluvných strán, ako sa bližšie uvádza v druhej časti;

77. „dohodou o spätnom odkúpení“ sa rozumie dohoda, na základe ktorej sa akceptovateľné aktívum predáva kupujúcemu bez ponechania vlastníctva zo strany predávajúceho, pričom predávajúci zároveň získava právo a povinnosť spätnej kúpy rovnocenného aktíva za stanovenú cenu k budúcemu dátumu alebo na výzvu;

78. „dňom spätného odkúpenia“ sa rozumie deň, v ktorý je kupujúci povinný predať rovnocenné aktíva späť predávajúcemu v súvislosti s transakciou na základe dohody o spätnom odkúpení;

79. „cenou pri spätnom odkúpení“ sa rozumie cena, za ktorú je kupujúci v súvislosti s dohodou o spätnom odkúpení povinný odpredať rovnocenné aktíva späť predávajúcemu; Cena pri spätnom odkúpení sa rovná súčtu obstarávacej ceny a cenového rozdielu zodpovedajúceho úroku z dodanej likvidity počas doby splatnosti operácie;

80. „reverzným obchodom“ sa rozumie nástroj používaný pri uskutočňovaní operácií na voľnom trhu a pri poskytovaní prístupu k jednodňovým refinančným operáciám, pri ktorom NCB kupuje alebo predáva akceptovateľné aktíva podľa dohody o spätnom odkúpení alebo uskutočňuje úverové operácie vo forme zabezpečených úverov;

81. „majetkovým účtom cenných papierov v úschove“ sa rozumie účet cenných papierov vedený MCDCP, CDCP alebo NCB, na ktorý môže úverová inštitúcia ukladať cenné papiere akceptovateľné pre úverové operácie Eurosystému;

82. „systémom vyrovnania obchodov s cennými papiermi“ (securities settlement system – SSS) sa rozumie systém, ktorý umožňuje prevod cenných papierov, a to buď bez platby (free of payment – FOP), alebo proti zaplateniu (dodanie oproti platbe);

83. „dňom vyrovnania“ sa rozumie deň, ku ktorému je transakcia vyrovnaná;

84. „aukciou s jednotnou úrokovou sadzbou (holandskou aukciou)“ sa rozumie aukcia, pri ktorej sa priradená úroková sadzba alebo cena alebo swapový bod uplatňovaný na všetky uspokojené ponuky rovná hraničnej úrokovej sadzbe alebo cene alebo swapovému bodu;

85. „účelovo vytvorenou inštitúciou“ (Special Purpose Vehicle – SPV) sa rozumie subjekt určený na účely sekuritizácie, ako je vymedzený v bode 66 článku 4 ods. 1 nariadenia (EÚ) č. 575/2013;

86. „štandardným tendrom“ sa rozumie tender, ktorý sa obvykle uskutočňuje v časovom rámci 24 hodín od vyhlásenia tendra do potvrdenia výsledkov umiestnenia;

87. „štrukturálnou operáciou“ sa rozumie kategória operácií na voľnom trhu, ktorú Eurosystém vykonáva na ovplyvnenie svojej štrukturálnej pozície voči finančnému sektoru v oblasti likvidity alebo na sledovanie iných účelov menovej politiky, ako sa bližšie uvádza v druhej časti;

88. „štruktúrovanými krytými dlhopismi“ sa rozumejú kryté dlhopisy s výnimkou multi-cédulas, ktoré nie sú emitované v súlade s požiadavkami podľa článku 52 ods. 4 smernice 2009/65/ES;

89. „swapovým bodom“ sa rozumie rozdiel medzi výmenným kurzom forwardovej transakcie a výmenným kurzom spotovej transakcie pri devízovom swape, kótované podľa všeobecných trhových zvyklostí;

90. „navyšovanou emisiou“ sa rozumie emisia, ktorá tvorí jednotnú sériu so skoršou emisiou;

91. „TARGET2“ sa rozumie systém hrubého zúčtovania platieb v reálnom čase v eurách, ktorý umožňuje zúčtovanie platieb v eurách v peniazoch centrálnej banky, regulovaný usmernením ECB/2012/27;

92. „tendrom“ sa rozumie postup, pri ktorom Eurosystém dodáva na trh likviditu alebo ju z neho sťahuje, pričom NCB vykonáva obchody tým, že prijíma ponuky zmluvných strán predložené po verejnom vyhlásení;

93. „dňom uzavretia obchodu“ sa rozumie deň, keď je obchod, t. j. dohoda o finančnej transakcii medzi dvoma zmluvnými stranami, uzatvorený. Deň uzavretia obchodu sa môže zhodovať s dňom vyrovnania transakcie (vyrovnanie v ten istý deň) alebo môže nastať o stanovený počet pracovných dní skôr ako deň vyrovnania (deň vyrovnania je stanovený ako deň uzavretia obchodu T + počet dní oneskorenia vyrovnania);

94. „tradičnými krytými dlhopismi“ sa rozumejú kryté dlhopisy s výnimkou krytých dlhopisov typu Jumbo, ktoré sú emitované v súlade s požiadavkami podľa článku 52 ods. 4 smernice 2009/65/ES;

95. „triparty agentom“ (TPA) sa rozumie prevádzkovateľ SSS, ktorý uzavrel zmluvu s NCB, podľa ktorej má tento prevádzkovateľ poskytovať určité služby riadenia zábezpeky ako agent danej NCB;

96. „Úniou“ sa rozumie Európska únia;

97. „oceňovacou zrážkou“ sa rozumie percentuálny pokles trhovej hodnoty aktíva mobilizovaného ako zábezpeka v úverových operáciách Eurosystému;

98. „znížením ocenenia“ sa rozumie určitý percentuálny pokles trhovej hodnoty aktív mobilizovaných ako zábezpeka v úverových operáciách Eurosystému, a to ešte pred uplatnením akejkoľvek oceňovacej zrážky;

99. „tendrom s pohyblivou úrokovou sadzbou“ sa rozumie tender, v ktorom zúčastnené zmluvné strany vo vzájomnej konkurencii ponúkajú jednak čiastku, s ktorou chcú obchodovať, a jednak úrokovú sadzbu, swapový bod alebo cenu, za akú chcú uzavrieť obchody s Eurosystémom, a v ktorom najlepšie konkurenčné ponuky sa uspokojujú ako prvé do vyčerpania celkovej ponúknutej čiastky;

100. „nulovým kupónom“ sa rozumie dlhový nástroj bez pravidelných kupónových platieb.







DRUHÁ ČASŤ

OPERÁCIE, NÁSTROJE A POSTUPY MENOVEJ POLITIKY EUROSYSTÉMU

Článok 3

Vykonávanie rámca menovej politiky Eurosystému

1. Nástroje používané Eurosystémom pri vykonávaní menovej politiky tvoria:

a) operácie na voľnom trhu;

b) automatické operácie;

c) povinné minimálne rezervy.

2. Požiadavky na povinné minimálne rezervy sú stanovené v nariadení (ES) č. 2531/98 a v nariadení (ES) č. 1745/2003 (ECB/2003/9). Určité prvky požiadaviek na povinné minimálne rezervy sú uvedené v prílohe I na informačné účely.

Článok 4

Indikatívne vlastnosti operácií menovej politiky Eurosystému

Prehľad charakteristík operácií menovej politiky Eurosystému je uvedený v tabuľke 1.







Tabuľka 1 Prehľad charakteristík operácií menovej politiky eurosystému Kategórie operácií menovej politiky Druhy nástrojov Splatnosť Frekvencia Postup Dodanie likvidity Stiahnutie likvidity Operácie na voľnom trhu Hlavné reﬁnančné operácie Reverzné obchody — Jeden týždeň Týždenná Štandardné tendre Dlhodobejšie reﬁnančné operácie Reverzné obchody — Tri mesiace (1) Mesačná (1) Štandardné tendre Dolaďovacie operácie Reverzné obchody Reverzné obchody Neštandardizovaná Neštandardizovaná Tendre Devízové swapy Devízové swapy Dvojstranné postupy Prijímanie termínovaných vkladov Štrukturálne operácie Reverzné obchody Reverzné obchody Neštandardizovaná Neštandardizovaná Štandardné tendre — Emisia dlhových certifikátov ECB Menej ako 12 mesiacov Neštandardizovaná Priame nákupy Priame predaje — Neštandardizovaná Tendre Dvojstranné postupy Automatické operácie Jednodňové reﬁnančné operácie Reverzné obchody — Jednodňová Prístup podľa uváženia zmluvnej strany Jednodňové sterilizačné operácie — Vklady Jednodňová Prístup podľa uváženia zmluvnej strany (1) S prihliadnutím na článok 7 ods. 4.







HLAVA I

OPERÁCIE NA VOĽNOM TRHU







KAPITOLA 1

Prehľad operácií na voľnom trhu

Článok 5

Prehľad kategórií a nástrojov v súvislosti s operáciami na voľnom trhu

1. Eurosystém môže uskutočňovať operácie na voľnom trhu na usmerňovanie úrokových sadzieb, riadenie likvidity na finančnom trhu a signalizovanie zámerov menovej politiky.

2. V závislosti od ich konkrétneho účelu možno operácie na voľnom trhu rozdeliť do nasledujúcich kategórií:

a) hlavné reﬁnančné operácie;

b) dlhodobejšie refinančné operácie;

c) dolaďovacie operácie;

d) štrukturálne operácie.

3. Operácie na voľnom trhu sa uskutočňujú prostredníctvom nasledujúcich nástrojov:

a) reverzné obchody;

b) devízové swapy na účely menovej politiky;

c) prijímanie termínovaných vkladov;

d) emisia dlhových certifikátov ECB;

e) priame obchody.

4. Vo vzťahu k osobitným kategóriám operácií na voľnom trhu uvedeným v odseku 2 sa uplatňujú nasledujúce nástroje podľa odseku 3:

a) hlavné refinančné operácie a dlhodobejšie refinančné operácie sa uskutočňujú výlučne prostredníctvom reverzných obchodov;

b) dolaďovacie operácie sa môžu uskutočňovať prostredníctvom: i) reverzných obchodov; ii) devízových swapov na účely menovej politiky; iii) prijímania termínovaných vkladov;

c) štrukturálne operácie sa môžu uskutočňovať prostredníctvom: i) reverzných obchodov; ii) emisie dlhových certifikátov ECB; iii) priamych obchodov.

5. ECB iniciuje operácie na voľnom trhu a tiež rozhoduje o podmienkach ich použitia a o nástroji, ktorý sa má použiť.







KAPITOLA 2

Kategórie operácií na voľnom trhu

Článok 6

Hlavné reﬁnančné operácie

1. Eurosystém uskutočňuje hlavné refinančné operácie prostredníctvom reverzných obchodov.

2. Pokiaľ ide o ich charakteristické znaky, hlavné refinančné operácie:

a) sú operáciami na dodanie likvidity;

b) sa obvykle uskutočňujú každý týždeň v súlade s indikatívnym kalendárom pravidelných tendrov Eurosystému;

c) majú obvykle splatnosť jeden týždeň, ako je uvedené v indikatívnom kalendári pravidelných tendrov Eurosystému, s výnimkou uvedenou v odseku 3;

d) sú vykonávané decentralizovane národnými centrálnymi bankami;

e) sú vykonávané prostredníctvom štandardných tendrov;

f) sú v súlade s kritériami akceptovateľnosti stanovenými v článku 55, ktoré musia spĺňať všetky zmluvné strany, ktoré predložili ponuky pre tieto operácie;

g) sú založené na aktívach akceptovateľných ako zábezpeka.

3. Splatnosť hlavných refinančných operácií sa môže líšiť v závislosti od dní pracovného pokoja v členských štátoch, ktorých menou je euro.

4. Rada guvernérov ECB pravidelne rozhoduje o úrokových sadzbách pre hlavné refinančné operácie. Revidované úrokové sadzby sa stanú účinnými na začiatku nového udržiavacieho obdobia povinných minimálnych rezerv.

5. Bez ohľadu na odsek 4 môže Rada guvernérov ECB kedykoľvek zmeniť úrokovú sadzbu pre hlavné refinančné operácie. Takéto rozhodnutie nadobúda účinnosť najskôr v nasledujúci pracovný deň Eurosystému.

6. Hlavné refinančné operácie sa vykonávajú prostredníctvom tendrov s pevnou úrokovou sadzbou alebo tendrov s pohyblivou úrokovou sadzbou, podľa rozhodnutia Eurosystému.

Článok 7

Dlhodobejšie reﬁnančné operácie

1. Eurosystém uskutočňuje dlhodobejšie refinančné operácie prostredníctvom reverzných obchodov s cieľom dodať zmluvným stranám likviditu so splatnosťou dlhšou, ako je splatnosť hlavných refinančných operácií.

2. Pokiaľ ide o ich charakteristické znaky, dlhodobejšie refinančné operácie:

a) sú reverzné operácie na dodanie likvidity;

b) sa uskutočňujú pravidelne každý mesiac v súlade s indikatívnym kalendárom pravidelných tendrov Eurosystému, s výnimkou podľa odseku 4;

c) v súlade s indikatívnym kalendárom pravidelných tendrov Eurosystému majú obvykle splatnosť tri mesiace, s výnimkami podľa odsekov 3 a 4;

d) sú vykonávané decentralizovane národnými centrálnymi bankami;

e) sú vykonávané prostredníctvom štandardných tendrov;

f) sú v súlade s kritériami akceptovateľnosti stanovenými v článku 55, ktoré musia spĺňať všetky zmluvné strany, ktoré predložili ponuky pre tieto operácie;

g) sú založené na aktívach akceptovateľných ako zábezpeka.

3. Splatnosť dlhodobejších refinančných operácií sa môže líšiť v závislosti od dní pracovného pokoja v členských štátoch, ktorých menou je euro.

4. Eurosystém môže nepravidelne uskutočňovať dlhodobejšie refinančné operácie so splatnosťou inou ako 3 mesiace. Tieto operácie nie sú uvedené v indikatívnom kalendári pravidelných tendrov Eurosystému.

5. Dlhodobejšie refinančné operácie so splatnosťou nad tri mesiace, ktoré sú uskutočňované nepravidelne, ako je uvedené v odseku 4, môžu obsahovať doložku o predčasnom splatení. Takáto doložka o predčasnom splatení môže vyjadrovať buď možnosť, alebo povinnosť zmluvných strán celkom alebo sčasti splatiť sumu, ktorá im bola pridelená v rámci danej operácie. Doložky o predčasnom splatení vyjadrujúce povinnosť musia byť založené na výslovných a vopred stanovených podmienkach. Dni predčasnej splatnosti oznámi Eurosystém v čase oznámenia operácií. Za výnimočných okolností môže Eurosystém rozhodnúť o pozastavení predčasného splácania v konkrétnom termíne, okrem iného z dôvodu pracovného pokoja v členských štátoch, ktorých menou je euro.

6. Dlhodobejšie refinančné operácie sa vykonávajú prostredníctvom tendrov s pohyblivou úrokovou sadzbou, pokiaľ sa Eurosystém nerozhodne vykonávať ich prostredníctvom tendrov s pevnou úrokovou sadzbou. V takomto prípade môže byť sadzba uplatňovaná v tendroch s pevnou úrokovou sadzbou indexovaná na podkladovú referenčnú sadzbu (napr. priemernú úrokovú sadzbu pre hlavné refinančné operácie) počas trvania operácie so spreadom alebo bez neho.

Článok 8

Dolaďovacie operácie

1. Eurosystém môže uskutočňovať dolaďovacie operácie prostredníctvom reverzných obchodov, devízových swapov na účely menovej politiky alebo prijímania termínovaných vkladov, najmä na vyrovnanie výkyvov likvidity na trhu.

2. Pokiaľ ide o ich charakteristické znaky, dolaďovacie operácie:

a) sa môžu uskutočňovať buď ako operácie na dodanie likvidity, alebo ako operácie na stiahnutie likvidity;

b) majú obvykle neštandardizovanú frekvenciu a splatnosť;

c) sa obvykle vykonávajú prostredníctvom rýchlych tendrov, pokiaľ Eurosystém nerozhodne uskutočňovať konkrétnu dolaďovaciu operáciu iným spôsobom (prostredníctvom štandardného tendra alebo dvojstranného postupu) vo svetle konkrétnych zámerov menovej politiky alebo s cieľom reagovať na trhové podmienky;

d) sú vykonávané decentralizovane národnými centrálnymi bankami, bez toho, aby bol dotknutý článok 45 ods. 3;

e) sú v súlade s kritériami akceptovateľnosti zmluvných strán stanovenými v tretej časti, v závislosti od: i) konkrétneho druhu nástroja na uskutočňovanie dolaďovacích operácií a ii) postupov uplatniteľných pre tento konkrétny druh nástroja;

f) sú založené na aktívach akceptovateľných ako zábezpeka, v prípade, že sa uskutočňujú prostredníctvom reverzných obchodov.

3. ECB môže uskutočňovať dolaďovacie operácie s cieľom vyrovnať nerovnováhy v stave likvidity v ktorýkoľvek pracovný deň Eurosystému počas udržiavacieho obdobia povinných minimálnych rezerv. V prípade, že deň uzavretia obchodu, deň vyrovnania a deň splatnosti nie sú pracovnými dňami národnej centrálnej banky, príslušná NCB nemusí uskutočňovať tieto operácie.

4. Eurosystém zachováva vysoký stupeň ﬂexibility, pokiaľ ide o výber postupov a charakteristických znakov pri uskutočňovaní dolaďovacích operácií, s cieľom reagovať na trhové podmienky.

Článok 9

Štrukturálne operácie

1. Eurosystém môže uskutočňovať štrukturálne operácie prostredníctvom reverzných obchodov, emisie dlhových certifikátov ECB alebo priamych obchodov, s cieľom upravovať štrukturálnu pozíciu Eurosystému voči finančnému systému alebo sledovať iné účely uskutočňovania menovej politiky.

2. Pokiaľ ide o ich charakteristické znaky, štrukturálne operácie:

a) sú operácie na dodanie likvidity alebo operácie na stiahnutie likvidity;

b) majú neštandardizovanú frekvenciu a splatnosť;

c) sa vykonávajú prostredníctvom tendrov alebo dvojstranných postupov, v závislosti od konkrétneho druhu nástroja na uskutočňovanie štrukturálnej operácie;

d) sú vykonávané decentralizovane národnými centrálnymi bankami;

e) sú v súlade s kritériami akceptovateľnosti zmluvných strán stanovenými v tretej časti, v závislosti od: i) konkrétneho druhu nástroja na uskutočňovanie štrukturálnych operácií; a ii) postupov uplatniteľných pre tento konkrétny druh nástroja;

f) štrukturálne operácie na dodanie likvidity sú založené na aktívach akceptovateľných ako zábezpeka, s výnimkou priamych nákupov.

3. Eurosystém zachováva vysoký stupeň ﬂexibility, pokiaľ ide o výber postupov a charakteristických znakov pri uskutočňovaní štrukturálnych operácií, s cieľom reagovať na trhové podmienky a iný štrukturálny vývoj.







KAPITOLA 3

Nástroje pre operácie na voľnom trhu

Článok 10

Reverzné obchody

1. Reverzné obchody sú osobitné nástroje na uskutočňovanie operácií na voľnom trhu, pri ktorých NCB kupuje alebo predáva akceptovateľné aktíva na základe dohody o spätnom odkúpení alebo uskutočňuje úverové operácie vo forme zabezpečených úverov, v závislosti od príslušných zmluvných alebo regulačných opatrení uplatňovaných národnými centrálnymi bankami.

2. Dohody o spätnom odkúpení a zabezpečené úvery musia spĺňať dodatočné požiadavky na tieto nástroje ustanovené v siedmej časti.

3. Reverzné obchody na dodanie likvidity sú založené na aktívach akceptovateľných ako zábezpeka podľa štvrtej časti.

4. Charakteristické znaky reverzných obchodov závisia od kategórie operácií na voľnom trhu, na ktorú sa používajú.

5. Reverzné obchody na stiahnutie likvidity sú založené na aktívach dodaných Eurosystémom. Kritériá akceptovateľnosti týchto aktív sú zhodné s kritériami uplatňovanými na akceptovateľné aktíva používané v reverzných obchodoch na dodanie likvidity podľa štvrtej časti. V reverzných obchodoch na stiahnutie likvidity sa oceňovacie zrážky neuplatňujú.

Článok 11

Devízové swapy na účely menovej politiky

1. Devízové swapy na účely menovej politiky pozostávajú zo súbežných spotových a forwardových obchodov v eurách voči cudzej mene.

2. Devízové swapy na účely menovej politiky musia spĺňať dodatočné požiadavky na tieto nástroje ustanovené v siedmej časti.

3. Pokiaľ Rada guvernérov ECB nerozhodne inak, Eurosystém uskutočňuje operácie iba s menami, s ktorými sa bežne obchoduje, a v súlade so štandardnými trhovými postupmi.

4. V každom devízovom swape na účely menovej politiky sa Eurosystém a zmluvné strany dohodnú na výške swapových bodov obchodu, ktoré sú kótované v súlade so všeobecnými trhovými zvyklosťami. Kurzové podmienky devízových swapov na účely menovej politiky sú stanovené v tabuľke 2.

5. Pokiaľ ide o ich charakteristické znaky, devízové swapy na účely menovej politiky:

a) sa môžu uskutočňovať buď ako operácie na dodanie likvidity, alebo ako operácie na stiahnutie likvidity;

b) majú neštandardizovanú frekvenciu a splatnosť;

c) sa vykonávajú prostredníctvom rýchlych tendrov alebo dvojstranných postupov, pokiaľ Eurosystém nerozhodne uskutočňovať konkrétnu operáciu iným spôsobom (prostredníctvom štandardného tendra) vo svetle konkrétnych zámerov menovej politiky alebo s cieľom reagovať na trhové podmienky;

d) sú vykonávané decentralizovane národnými centrálnymi bankami, bez toho, aby bol dotknutý článok 45 ods. 3

6. Zmluvné strany, ktoré sa zúčastňujú na devízových swapoch na účely menovej politiky, musia byť v súlade s kritériami akceptovateľnosti stanovenými v tretej časti v závislosti od postupu uplatniteľného pre danú operáciu.

Tabuľka 2

Kurzové podmienky devízových swapov na účely menovej politiky

S = spotový kurz (ku dňu transakcie devízového swapu) eura (EUR) k cudzej mene ABC

FM = forwardový kurz eura k cudzej mene ABC ku dňu spätného odkúpenia swapu (M)

ΔΜ = forwardové body medzi eurom a cudzou menou ABC ku dňu spätného odkúpenia swapu (M)

N(.) = spotový objem meny; N(.)M je forwardový objem meny: alebo alebo alebo alebo

Článok 12

Prijímanie termínovaných vkladov

1. Eurosystém môže vyzvať zmluvné strany, aby uložili termínované vklady vo svojich domácich národných centrálnych bankách.

2. Vklady prijímané od zmluvných strán sú termínované a úročené pevnou úrokovou sadzbou.

3. Úrokové sadzby termínovaných vkladov môžu byť: a) pozitívne; b) nulové; c) negatívne.

4. Pri termínovaných vkladoch sa používa jednoduché úročenie, pri výpočte úroku sa používa metóda počítania dní skutočný počet dní/360. Úrok sa platí pri splatnosti vkladu. V prípade negatívnej úrokovej sadzby, jej použitie na termínované vklady predstavuje platobný záväzok držiteľa vkladu voči domácej NCB vrátane práva tejto NCB odpísať zodpovedajúcu sumu z príslušného účtu zmluvnej strany. Národné centrálne banky neposkytujú žiadnu zábezpeku na zabezpečenie termínovaných vkladov.

5. Termínované vklady sú vedené na účtoch v domácej NCB, a to aj vtedy, ak má takéto operácie centralizovane vykonávať ECB podľa článku 45 ods. 3.

6. Pokiaľ ide o jeho charakteristické znaky, prijímanie termínovaných vkladov:

a) sa uskutočňuje na účely stiahnutia likvidity;

b) sa môže uskutočňovať na základe vopred oznámeného harmonogramu operácií s vopred stanovenou frekvenciou a splatnosťou alebo sa môže uskutočňovať ad hoc s cieľom reagovať na vývoj stavu likvidity, napr. prijímanie termínovaných vkladov sa môže uskutočňovať v posledný deň udržiavacieho obdobia povinných minimálnych rezerv s cieľom vyrovnať nerovnováhy v stave likvidity, ktoré sa mohli nahromadiť od pridelenia finančných prostriedkov v poslednej hlavnej refinančnej operácii;

c) sa vykonáva prostredníctvom rýchlych tendrov, pokiaľ ECB nerozhodne uskutočňovať konkrétnu operáciu iným spôsobom (prostredníctvom dvojstranného postupu alebo štandardného tendra) vo svetle konkrétnych zámerov menovej politiky alebo s cieľom reagovať na trhové podmienky;

d) je vykonávané decentralizovane národnými centrálnymi bankami, bez toho, aby bol dotknutý článok 45 ods. 3.

7. Zmluvné strany, ktoré sa zúčastňujú na prijímaní termínovaných vkladov, musia spĺňať kritériá akceptovateľnosti stanovené v tretej časti v závislosti od postupu uplatniteľného pre danú operáciu.

Článok 13

Emisia dlhových certifikátov ECB

1. Dlhové certifikáty ECB predstavujú dlhový záväzok ECB vo vzťahu k držiteľovi certifikátu.

2. Dlhové certifikáty ECB sa vydávajú a uchovávajú v zaknihovanej podobe u depozitárov cenných papierov v členských štátoch, ktorých menou je euro.

3. ECB neukladá žiadne obmedzenia na prevoditeľnosť dlhových certifikátov ECB.

4. ECB môže vydávať dlhové certifikáty ECB s:

a) diskontovanou emisnou cenou nižšou ako menovitá hodnota, alebo

b) cenou vyššou ako menovitá hodnota,

ktoré sa majú splatiť v čase splatnosti v menovitej hodnote.

Rozdiel medzi emisnou cenou a menovitou hodnotou (cenou pri splatení) sa rovná úroku z emisnej sumy za obdobie do splatnosti dlhového certifikátu pri dohodnutej úrokovej sadzbe. Používa sa jednoduché úročenie, pri výpočte úroku sa používa metóda počítania dní skutočný počet dní/360. Výpočet emisnej ceny sa vykonáva v súlade s tabuľkou 3.

Tabuľka 3

Emisia dlhových certifikátov ECB

Emisná cena je:

kde:

N = menovitá hodnota dlhového certifikátu ECB

rI = úroková sadzba (v %)

D = splatnosť dlhového certifikátu ECB (v dňoch)

PT = diskontovaná emisná cena dlhového certifikátu ECB

5. Pokiaľ ide o charakteristické znaky dlhových certifikátov ECB:

a) vydávajú sa ako operácie na voľnom trhu na stiahnutie likvidity;

b) môžu sa vydávať pravidelne alebo nepravidelne;

c) majú splatnosť menej ako 12 mesiacov;

d) vydávajú sa prostredníctvom štandardných tendrov;

e) tendre uskutočňujú a vyrovnávajú decentralizovane národné centrálne banky.

6. Zmluvné strany, ktoré sa zúčastňujú na štandardnom tendri na emisiu dlhových certifikátov ECB, musia byť v súlade s kritériami akceptovateľnosti stanovenými v tretej časti.

Článok 14

Priame obchody

1. Priamy obchod zahŕňa plný prevod vlastníctva z predávajúceho na kupujúceho bez spätného prevodu.

2. Pri vykonávaní priamych obchodov a výpočte cien Eurosystém postupuje v súlade s najrozšírenejšími trhovými zvyklosťami pre dlhové nástroje použité v transakcii.

3. Pokiaľ ide o ich charakteristické znaky, priame obchody:

a) sa môžu uskutočňovať ako operácie na dodanie likvidity (priame nákupy) alebo ako operácie na stiahnutie likvidity (priame predaje);

b) majú neštandardizovanú frekvenciu;

c) sa vykonávajú prostredníctvom dvojstranných postupov, pokiaľ ECB nerozhodne uskutočňovať konkrétnu operáciu prostredníctvom rýchleho alebo štandardného tendra;

d) sú vykonávané decentralizovane národnými centrálnymi bankami, bez toho, aby bol dotknutý článok 45 ods. 3;

e) sú založené výlučne na akceptovateľných obchodovateľných aktívach, ako je stanovené v štvrtej časti.

4. Zmluvné strany, ktoré sa zúčastňujú na priamych obchodoch, musia byť spĺňať kritériá akceptovateľnosti stanovené v tretej časti.

Článok 15

Záväzok kolateralizácie a vyrovnania reverzných obchodov a devízových swapov na účely menovej politiky

1. Vo vzťahu k reverzným obchodom na dodanie likvidity a devízovým swapom na dodanie likvidity na účely menovej politiky majú zmluvné strany:

a) previesť dostatočný objem akceptovateľných aktív v prípade reverzných obchodov alebo zodpovedajúcu sumu v cudzej mene v prípade devízových swapov na vyrovnanie v deň vyrovnania;

b) zabezpečiť primeranú kolateralizáciu operácie do jej splatnosti;

c) ak je to použiteľné v prípade bodu b), poskytnúť primeranú kolateralizáciu prostredníctvom výziev na dodatočné vyrovnanie pomocou dostatočného objemu akceptovateľných aktív alebo hotovosti.

2. Vo vzťahu k reverzným obchodom na stiahnutie likvidity a devízovým swapom na stiahnutie likvidity na účely menovej politiky, zmluvné strany majú:

a) previesť dostatočný objem hotovosti na vyrovnanie objemov, ktoré im boli pridelené v danej operácii na stiahnutie likvidity;

b) zabezpečiť primeranú kolateralizáciu operácie do jej splatnosti;

c) ak je to použiteľné v prípade bodu b), poskytnúť primeranú kolateralizáciu prostredníctvom výziev na dodatočné vyrovnanie pomocou dostatočného objemu akceptovateľných aktív alebo hotovosti.

3. Nesplnenie požiadaviek vymedzených v odsekoch 1 a 2 sa sankcionuje podľa potreby na základe článkov 154 až 157.

Článok 16

Záväzok vyrovnania priamych nákupov a predajov, prijímania termínovaných vkladov a emisie dlhových certifikátov ECB

1. V operáciách na voľnom trhu vykonávaných prostredníctvom priamych nákupov a predajov, prijímania termínovaných vkladov a emisie dlhových certifikátov ECB majú zmluvné strany previesť dostatočný objem akceptovateľných aktív alebo hotovosti na vyrovnanie objemu dohodnutého v transakcii.

2. Nesplnenie požiadavky vymedzenej v odseku 1 sa sankcionuje podľa potreby na základe článkov 154 až 157.







HLAVA II

AUTOMATICKÉ OPERÁCIE

Článok 17

Automatické operácie

1. Na požiadanie svojich zmluvných strán poskytujú národné centrálne banky prístup k automatickým operáciám, ktoré ponúka Eurosystém.

2. Automatické operácie tvoria nasledujúce kategórie:

a) jednodňové refinančné operácie;

b) jednodňové sterilizačné operácie.

3. Podmienky automatických operácií sú zhodné vo všetkých členských štátoch, ktorých menou je euro.

4. Národné centrálne banky poskytujú prístup k automatickým operáciám iba v súlade s cieľmi a všeobecnými zámermi menovej politiky ECB.

5. ECB môže kedykoľvek zmeniť podmienky automatických operácií alebo ich pozastaviť.

6. Rada guvernérov ECB pravidelne rozhoduje o úrokových sadzbách pre automatické operácie. Revidované úrokové sadzby sa stanú účinnými na začiatku nového udržiavacieho obdobia povinných minimálnych rezerv, ako je vymedzené v článku 7 nariadenia (ES) č. 1745/2003 (ECB/2003/9). ECB zverejňuje kalendár udržiavacích období povinných minimálnych rezerv najmenej tri mesiace pred začiatkom každého kalendárneho roka.

7. Bez ohľadu na odsek 6 môže Rada guvernérov ECB kedykoľvek zmeniť úrokovú sadzbu pre automatické operácie. Takéto rozhodnutie nadobúda účinnosť najskôr v nasledujúci pracovný deň Eurosystému.







KAPITOLA 1

Jednodňové refinančné operácie

Článok 18

Charakteristiky jednodňových refinančných operácií

1. Zmluvné strany môžu využívať jednodňové reﬁnančné operácie na získanie jednodňovej likvidity od Eurosystému prostredníctvom reverzných obchodov s ich domácou NCB za vopred stanovenú úrokovú sadzbu použitím akceptovateľných aktív ako zábezpeky.

2. Národné centrálne banky dodávajú likviditu na základe jednodňových refinančných operácií prostredníctvom dohôd o spätnom odkúpení alebo zabezpečených úverov podľa platných zmluvných alebo regulačných opatrení národných centrálnych bánk.

3. Objem likvidity, ktorú je možné dodať na základe jednodňovej reﬁnančnej operácie podliehajúcej požiadavke poskytnúť primeranú zábezpeku podľa odseku 4, nie je nijako obmedzený.

4. Zmluvné strany sú povinné predložiť dostatočné akceptovateľné aktíva ako zábezpeku pred využitím jednodňovej refinančnej operácie. Tieto aktíva by sa mali buď vopred uložiť v príslušnej NCB, alebo poskytnúť spolu so žiadosťou o prístup k jednodňovej refinančnej operácii.

Článok 19

Podmienky prístupu k jednodňovým refinančným operáciám

1. Prístup k jednodňovým refinančným operáciám majú inštitúcie, ktoré spĺňajú kritériá akceptovateľnosti podľa článku 55 a ktoré majú prístup k účtu vedenému v NCB, kde môže byť transakcia vyrovnaná, predovšetkým v systéme TARGET2.

2. Prístup k jednodňovým reﬁnančným operáciám sa poskytuje len počas dní, keď je v prevádzke systém TARGET2. V dňoch, keď príslušné systémy vyrovnania obchodov s cennými papiermi nie sú v prevádzke, sa prístup k jednodňovej reﬁnančnej operácii poskytuje na základe akceptovateľných aktív, ktoré už boli uložené v národných centrálnych bankách.

3. Ak NCB ani žiadna z jej pobočiek nie je na účely uskutočňovania operácií menovej politiky počas určitých pracovných dní Eurosystému otvorená z dôvodu štátnych alebo regionálnych sviatkov, domáca NCB vopred informuje svoje zmluvné strany o opatreniach potrebných pre prístup k jednodňovým reﬁnančným operáciám počas daných dní pracovného pokoja.

4. Prístup k jednodňovým refinančným operáciám sa môže poskytnúť buď na základe osobitnej žiadosti zmluvnej strany, alebo automaticky, ako je uvedené v odsekoch 5 a 6.

5. Zmluvná strana môže zaslať žiadosť o prístup k jednodňovej refinančnej operácii svojej domácej NCB. Za predpokladu, že domáca NCB obdrží žiadosť najneskôr 15 minút po uzávierke systému TARGET2, NCB spracuje žiadosť v ten istý deň v systéme TARGET2. Termín podania žiadosti o prístup k jednodňovej reﬁnančnej operácii sa v posledný pracovný deň Eurosystému v rámci udržiavacieho obdobia povinných minimálnych rezerv predlžuje o ďalších 15 minút. V žiadosti o prístup k jednodňovej refinančnej operácii sa uvedie požadovaná výška úveru. Zmluvná strana je povinná poskytnúť dostatočné akceptovateľné aktíva ako zábezpeku v rámci transakcie, ibaže zmluvná strana už vopred uložila takéto aktíva v domácej NCB v zmysle článku 18 ods. 4.

6. Na konci každého pracovného dňa sa záporný zostatok na zúčtovacom účte zmluvnej strany v jej domácej národnej centrálnej banke po ukončení kontrolných postupov na konci dňa automaticky považuje za žiadosť o prístup k jednodňovým refinančným operáciám. V záujme splnenia požiadavky stanovenej v článku 18 ods. 4 musia zmluvné strany vopred uložiť dostatočné akceptovateľné aktíva ako zábezpeku v rámci transakcie v domácej NCB pred takouto automatickou žiadosťou. Nedodržanie týchto podmienok prístupu sa sankcionuje v súlade s článkami 154 až 157.

Článok 20

Splatnosť a úroková sadzba jednodňových refinančných operácií

1. Splatnosť úveru poskytnutého na základe jednodňovej reﬁnančnej operácie je jeden deň. Pre zmluvné strany, ktoré sú priamymi účastníkmi systému TARGET2, je úver splatný v nasledujúci deň prevádzky: a) systému TARGET2 a b) príslušných systémov vyrovnania obchodov s cennými papiermi, a to v čase ich otvorenia.

2. Eurosystém vopred oznámi úrokovú sadzbu, ktorou sa úročí jednodňová refinančná operácia, pričom sa používa jednoduché úročenie a pri výpočte úroku sa používa metóda počítania dní skutočný počet dní/360. Úroková sadzba pre jednodňové refinančné operácie sa označuje ako jednodňová refinančná sadzba.

3. Úrok z jednodňovej refinančnej operácie je splatný pri splatení úveru.







KAPITOLA 2

Jednodňové sterilizačné operácie

Článok 21

Vlastnosti jednodňových sterilizačných operácií

1. Zmluvné strany môžu využívať jednodňové sterilizačné operácie na uloženie jednodňových vkladov v Eurosystéme prostredníctvom domácej NCB, pričom tieto vklady sa úročia vopred stanovenou úrokovou sadzbou.

2. Úroková sadzba pre jednodňové sterilizačné operácie môže byť: a) pozitívna; b) nulová; c) negatívna.

3. Národné centrálne banky neposkytujú žiadnu zábezpeku na zabezpečenie vkladov.

4. Suma, ktorú môže zmluvná strana uložiť na základe jednodňovej sterilizačnej operácie, nie je nijako obmedzená.

Článok 22

Podmienky prístupu k jednodňovým sterilizačným operáciám

1. Prístup k jednodňovým sterilizačným operáciám majú inštitúcie, ktoré spĺňajú kritériá akceptovateľnosti podľa článku 55 a ktoré majú prístup k účtu vedenému v NCB, kde môže byť transakcia vyrovnaná, predovšetkým v systéme TARGET2. Prístup k jednodňovým sterilizačným operáciám sa poskytuje len počas dní, keď je v prevádzke systém TARGET2.

2. Zmluvnej strane sa poskytne prístup k jednodňovým sterilizačným operáciám na základe žiadosti predloženej jej domácej NCB. Za predpokladu, že domáca NCB obdrží žiadosť najneskôr 15 minút po uzávierke systému TARGET2, domáca NCB spracuje žiadosť v ten istý deň v systéme TARGET2. Termín podania žiadosti o prístup k jednodňovej sterilizačnej operácii sa v posledný pracovný deň Eurosystému v rámci udržiavacieho obdobia povinných minimálnych rezerv predlžuje o ďalších 15 minút. V žiadosti sa uvedie výška vkladu.

3. V dôsledku rozdielov v štruktúre účtov v národných centrálnych bankách môžu národné centrálne banky s predchádzajúcim súhlasom ECB uplatňovať podmienky prístupu, ktoré sa od podmienok prístupu uvedených v tomto článku líšia. Národné centrálne banky poskytnú zmluvným stranám informácie o každej odchýlke od podmienok prístupu uvedených v tomto článku.

Článok 23

Splatnosť a úroková sadzba pre jednodňové sterilizačné operácie

1. Splatnosť vkladov uložených na základe jednodňových sterilizačných operácií je jeden deň. Pre zmluvné strany, ktoré sú priamymi účastníkmi systému TARGET2, sú vklady uložené na základe jednodňovej sterilizačnej operácie splatné v nasledujúci prevádzkový deň systému TARGET2 v čase, keď sa systém otvára.

2. Eurosystém vopred oznámi úrokovú sadzbu, ktorou sa úročí vklad, pričom sa používa jednoduché úročenie a pri výpočte úroku sa používa metóda počítania dní skutočný počet dní/360.

3. Úrok je splatný pri splatnosti vkladu. V prípade negatívnych úrokových sadzieb, použitie úrokovej sadzby na jednodňové sterilizačné operácie predstavuje platobný záväzok držiteľa vkladu voči domácej NCB vrátane práva tejto NCB odpísať zodpovedajúcu sumu z príslušného účtu zmluvnej strany.







HLAVA III

POSTUPY PRE OPERÁCIE MENOVEJ POLITIKY EUROSYSTÉMU







KAPITOLA 1

Tendre a dvojstranné postupy pre operácie Eurosystému na voľnom trhu

Článok 24

Druhy postupov pre operácie na voľnom trhu

Operácie na voľnom trhu sa vykonávajú prostredníctvom tendrov alebo dvojstranných postupov.







Oddiel 1

Tendre

Článok 25

Prehľad tendrov

1. Tendre sa vykonávajú v šiestich operačných krokoch uvedených v tabuľke 4.

Tabuľka 4

Operačné kroky tendrov

Krok 1 Vyhlásenie tendra a) Oznámenie ECB vydané prostredníctvom verejných tlačových agentúr a internetovej stránky ECB b) Oznámenie národných centrálnych bánk vydané prostredníctvom národných tlačových agentúr a zasielané priamo jednotlivým zmluvným stranám (ak je to potrebné)

Krok 2 Príprava a predkladanie ponúk zmluvných strán

Krok 3 Spracovanie ponúk Eurosystémom

Krok 4 Pridelenie prostriedkov a vyhlásenie výsledkov tendra a) Rozhodnutie ECB o pridelení prostriedkov b) Vyhlásenie výsledkov o pridelení prostriedkov prostredníctvom verejných tlačových agentúr a internetovej stránky ECB

Krok 5 Potvrdenie jednotlivých výsledkov o pridelení prostriedkov

Krok 6 Vyrovnanie transakcií

2. Tendre sa uskutočňujú formou štandardných tendrov alebo rýchlych tendrov. Charakteristické znaky štandardných a rýchlych tendrov sú zhodné, s výnimkou časového rámca (tabuľky 5 a 6) a okruhu zmluvných strán.

Tabuľka 5

Indikatívny časový rámec operačných krokov štandardných tendrov (časy sú uvádzané v stredoeurópskom čase ( 12 ))

Tabuľka 6

Indikatívny časový rámec operačných krokov rýchlych tendrov (časy sú uvádzané v SEČ)

3. Eurosystém môže uskutočňovať buď tendre s pevnou úrokovou sadzbou, alebo tendre s pohyblivou úrokovou sadzbou.

Článok 26

Štandardné tendre

1. Eurosystém používa štandardné tendre na uskutočňovanie: a) hlavných refinančných operácií; b) dlhodobejších refinančných operácií; c) špecifických štrukturálnych operácií, t. j. štrukturálnych reverzných operácií a emisie dlhových certifikátov ECB.

2. Eurosystém môže vo svetle konkrétnych zámerov menovej politiky alebo s cieľom reagovať na trhové podmienky používať štandardné tendre aj na uskutočňovanie dolaďovacích operácií a štrukturálnych operácií vykonávaných prostredníctvom priamych obchodov.

3. Pri štandardných tendroch spravidla: a) uplynie od vyhlásenia tendra do potvrdenia výsledkov o pridelení prostriedkov najviac 24 hodín; a b) čas medzi termínom na predkladanie ponúk a vyhlásením výsledkov o pridelení prostriedkov je približne dve hodiny.

4. ECB môže rozhodnúť o úprave časového harmonogramu jednotlivých operácií, ak to považuje za vhodné.

Článok 27

Rýchle tendre

1. Eurosystém používa rýchle tendre obvykle na uskutočňovanie dolaďovacích operácií, ale vo svetle konkrétnych zámerov menovej politiky alebo s cieľom reagovať na trhové podmienky ich môže používať aj na uskutočňovanie štrukturálnych operácií vykonávaných prostredníctvom priamych obchodov.

2. Rýchle tendre sa uskutočňujú do 105 minút od ich vyhlásenia, pričom potvrdenie sa uskutoční bezprostredne po verejnom vyhlásení výsledku o pridelení prostriedkov.

3. ECB môže rozhodnúť o úprave časového harmonogramu jednotlivých operácií, ak to považuje za vhodné.

4. Eurosystém si v súlade s kritériami a postupmi stanovenými v článku 57 môže na účasť v rýchlych tendroch vybrať obmedzený počet zmluvných strán.

Článok 28

Vykonávanie štandardných tendrov pre hlavné refinančné operácie a pravidelné dlhodobejšie refinančné operácie na základe kalendára tendrov

1. Tendre pre hlavné refinančné operácie a pravidelné dlhodobejšie refinančné operácie sa vykonávajú v súlade s indikatívnym kalendárom pravidelných tendrov Eurosystému.

2. Indikatívny kalendár pravidelných tendrov Eurosystému sa zverejňuje na internetovej stránke ECB a národných centrálnych bánk aspoň tri mesiace pred začiatkom kalendárneho roka, na ktorý platí.

3. Indikatívne obchodné dni hlavných refinančných operácií a pravidelných dlhodobejších refinančných operácií sú stanovené v tabuľke 7.







Tabuľka 7 Bežné obchodné dni hlavných refinančných operácií a pravidelných dlhodobejších refinančných operácií Kategórie operácií na voľnom trhu Bežný deň uzavretia obchodu (T) Hlavné refinančné operácie Každý utorok (1) Pravidelné dlhodobejšie refinančné operácie Posledná streda každého kalendárneho mesiaca (2) (1) Osobitný harmonogram sa môže uplatňovať z dôvodu sviatkov. (2) Z dôvodu sviatkov sa decembrová operácia obvykle uskutoční o týždeň skôr, t. j. predposlednú stredu v mesiaci.

Článok 29

Vykonávanie tendrov pre dolaďovacie a štrukturálne operácie bez kalendára tendrov

1. Dolaďovacie operácie sa nevykonávajú podľa žiadneho vopred stanoveného kalendára. ECB môže uskutočňovať dolaďovacie operácie v ktorýkoľvek pracovný deň Eurosystému. Na takýchto operáciách sa zúčastňujú iba národné centrálne banky, v ktorých sú deň uzavretia obchodu, deň vyrovnania a deň splatnosti pracovnými dňami národnej centrálnej banky.

2. Štrukturálne operácie uskutočňované prostredníctvom štandardných tendrov sa nevykonávajú podľa žiadneho vopred stanoveného kalendára. Obvykle sa uskutočňujú a vyrovnávajú v dňoch, ktoré sú pracovnými dňami národnej centrálnej banky vo všetkých členských štátoch, ktorých menou je euro.







Oddiel 2

Operačné kroky tendrov







Pododdiel 1

Vyhlásenie tendrov

Článok 30

Vyhlásenie štandardných a rýchlych tendrov

1. ECB vyhlasuje štandardné tendre verejne a vopred prostredníctvom tlačových agentúr a na internetovej stránke ECB. Okrem toho môžu národné centrálne banky oznámiť konanie štandardného tendra prostredníctvom národných tlačových agentúr a priamo zmluvným stranám, ak to považujú za potrebné.

2. ECB môže vyhlásiť rýchle tendre verejne a vopred prostredníctvom tlačových agentúr a na internetovej stránke ECB. Pri rýchlych tendroch, ktoré boli vopred verejne vyhlásené, môžu národné centrálne banky priamo kontaktovať vybrané zmluvné strany, ak to považujú za potrebné. Pri rýchlych tendroch, ktoré neboli vopred verejne vyhlásené, národné centrálne banky kontaktujú vybrané zmluvné strany priamo.

3. Vyhlásenie tendra predstavuje výzvu pre zmluvné strany na predkladanie právne záväzných ponúk. Vyhlásenie nepredstavuje ponuku ECB alebo národných centrálnych bánk.

4. Oznámenie o verejnom vyhlásení tendra obsahuje informácie stanovené v prílohe II.

5. ECB môže prijať akékoľvek opatrenia, ktoré považuje za vhodné na odstránenie chýb v oznámení o vyhlásení tendra, vrátane práva zrušiť alebo prerušiť prebiehajúci tender.







Pododdiel 2

Príprava a predkladanie ponúk zmluvných strán

Článok 31

Forma a miesto predkladania ponúk

1. Ponuky sa musia predložiť domácej NCB zmluvnej strany. Ponuky inštitúcie môže domácej NCB predložiť len jedna organizačná zložka v každom členskom štáte, ktorého menou je euro a v ktorom je inštitúcia zriadená, t. j. buď prostredníctvom ústredia, alebo určenej pobočky.

2. Zmluvné strany predkladajú ponuky podľa vzorov stanovených NCB pre príslušnú operáciu.

Článok 32

Predkladanie ponúk

1. V tendroch s pevnou úrokovou sadzbou zmluvné strany uvedú vo svojich ponukách objem prostriedkov, s ktorým chcú obchodovať s národnými centrálnymi bankami.

2. V tendroch devízových swapov s pevnou úrokovou sadzbou zmluvné strany uvedú pevne stanovený objem meny, ktorý chcú pri danej úrokovej sadzbe predať a spätne odkúpiť, resp. kúpiť a spätne predať.

3. V tendroch s pohyblivou úrokovou sadzbou môžu zmluvné strany predkladať ponuky až s 10 rôznymi úrovňami úrokovej sadzby, ceny alebo swapového bodu. Za výnimočných okolností môže Eurosystém stanoviť limit pre počet ponúk, ktoré môžu byť predložené každou zmluvnou stranou. Zmluvné strany uvedú v každej ponuke objem prostriedkov, s ktorým chcú obchodovať a príslušnú úrokovú sadzbu alebo cenu alebo swapový bod. Ponuka úrokovej sadzby alebo swapového bodu sa vyjadruje ako násobok 0,01 percentuálneho bodu. Ponuka ceny sa vyjadruje ako násobok 0,001 percentuálneho bodu.

4. V tendroch devízových swapov s pohyblivou úrokovou sadzbou zmluvné strany uvedú pevne stanovený objem meny a kotácie swapových bodov, pri ktorých majú v úmysle uzavrieť obchod.

5. V tendroch devízových swapov s pohyblivou úrokovou sadzbou sú swapové body kótované v súlade so štandardnými trhovými zvyklosťami a ponuky sa vyjadrujú ako násobok 0,01 swapového bodu.

6. Pri emisii dlhových certifikátov ECB sa ECB môže rozhodnúť, že sa ponuky vyjadrujú formou ceny, a nie formou úrokovej sadzby. V takýchto prípadoch sa ceny uvádzajú ako percento menovitej hodnoty na tri desatinné miesta.

Článok 33

Najnižšia a najvyššia hodnota ponuky

1. Pri hlavných refinančných operáciách je najnižšia hodnota ponuky 1 000 000 EUR. Ponuky prevyšujúce túto čiastku sú vyjadrené ako násobky 100 000 EUR. Najnižšia hodnota ponuky platí pre každú úroveň úrokovej sadzby.

2. Pre dlhodobejšie refinančné operácie stanovuje každá NCB najnižšiu hodnotu ponuky v rozpätí od 10 000 EUR do 1 000 000 EUR. Ponuky prevyšujúce najnižšiu hodnotu ponuky sú vyjadrené ako násobky 10 000 EUR. Najnižšia hodnota ponuky platí pre každú úroveň úrokovej sadzby.

3. Pri dolaďovacích a štrukturálnych operáciách je najnižšia hodnota ponuky 1 000 000 EUR. Ponuky prevyšujúce túto čiastku sú vyjadrené ako násobky 100 000 EUR. Najnižšia hodnota ponuky platí pre každú úrokovú sadzbu, cenu alebo swapový bod v závislosti od konkrétneho typu transakcie.

4. ECB môže stanoviť najvyššiu hodnotu ponuky, ktorá je najvyššou akceptovateľnou ponukou zmluvnej strany, aby zabránila neúmerne vysokým ponukám. Ak tak rozhodne, podrobnosti o takejto najvyššej hodnote ponuky uvedie ECB vo verejnom vyhlásení tendra.

Článok 34

Najnižšia a najvyššia úroková sadzba ponuky

1. V tendroch na dodanie likvidity s pohyblivou úrokovou sadzbou môže ECB stanoviť najnižšiu úrokovú sadzbu ponuky, ktorá predstavuje dolný limit úrokovej sadzby, pri ktorej môžu zmluvné strany predkladať ponuky.

2. V tendroch na stiahnutie likvidity s pohyblivou úrokovou sadzbou môže ECB stanoviť najvyššiu úrokovú sadzbu ponuky, ktorá predstavuje horný limit úrokovej sadzby, pri ktorej môžu zmluvné strany predkladať ponuky.

Článok 35

Termín na predkladanie ponúk

1. Zmluvné strany môžu odvolať svoje ponuky kedykoľvek až do termínu na predkladanie ponúk.

2. Na ponuky predložené po termíne sa neprihliada a považujú sa za neakceptovateľné.

3. Domáca NCB posúdi, či zmluvná strana dodržala termín na predkladanie ponúk.

Článok 36

Odmietnutie ponúk

1. NCB odmietne:

a) všetky ponuky zmluvnej strany, ak súhrnný objem jej ponúk presiahne maximálny limit stanovený ECB;

b) každú ponuku zmluvnej strany, ak je ponuka nižšia ako najnižšia hodnota ponuky;

c) každú ponuku zmluvnej strany, ak je ponuka nižšia ako najnižšia akceptovaná úroková sadzba, cena alebo swapový bod alebo vyššia ako najvyššia akceptovaná úroková sadzba, cena alebo swapový bod.

2. NCB môže odmietnuť ponuky, ktoré sú neúplné alebo ktoré nie sú v súlade s príslušným vzorom.

3. Ak domáca NCB rozhodne odmietnuť ponuku, informuje zmluvnú stranu o takomto rozhodnutí pred prideľovaním prostriedkov.







Pododdiel 3

Prideľovanie prostriedkov

Článok 37

Prideľovanie v tendroch na dodanie likvidity a na stiahnutie likvidity s pevnou úrokovou sadzbou

1. V tendroch s pevnou úrokovou sadzbou sa ponuky zmluvných strán prideľujú nasledujúcim spôsobom:

a) Ponuky sa sčítajú.

b) Ak súhrnný objem ponúk presahuje celkový objem likvidity, ktorá má byť pridelená, predložené ponuky sa uspokojujú pomerným spôsobom podľa pomeru prideľovanej sumy k úhrnnej sume ponúk, v súlade s tabuľkou 1 prílohy III.

c) Suma pridelená jednotlivým zmluvným stranám sa zaokrúhli na najbližšie euro.

2. ECB sa môže rozhodnúť prideliť:

a) minimálnu pridelenú sumu, ktorá predstavuje najnižšiu sumu, ktorá môže byť pridelená jednotlivým záujemcom; alebo

b) minimálny podiel pridelenia, ktorý predstavuje najnižší percentuálny podiel z ponúk pri hraničnej úrokovej sadzbe, ktorý môže byť pridelený jednotlivým záujemcom.

Článok 38

Prideľovanie v tendroch na dodanie likvidity s pohyblivou úrokovou sadzbou v eurách

1. V tendroch na dodanie likvidity s pohyblivou úrokovou sadzbou v eurách sa ponuky zmluvných strán prideľujú nasledujúcim spôsobom:

a) Ponuky sa zoradia zostupne podľa ponúkaných úrokových sadzieb alebo vzostupne podľa ponúkaných cien.

b) Ako prvé sa uspokojujú ponuky s najvyššími úrovňami úrokových sadzieb (s najnižšími úrovňami cien), a potom sa postupne akceptujú ponuky s nižšími úrokovými sadzbami (s vyššími cenami) až do vyčerpania celkového objemu likvidity, ktorá má byť umiestnená.

c) Ak pri hraničnej úrokovej sadzbe (najvyššej akceptovanej cene) súhrnný objem ponúk presiahne zostávajúci objem, ktorý sa má prideliť, zostávajúci objem sa prideľuje pomerným spôsobom medzi ponuky podľa pomeru zostávajúceho objemu, ktorý sa má prideliť, k celkovému objemu ponúk pri hraničnej úrokovej sadzbe (najvyššej akceptovanej cene), v súlade s tabuľkou 2 prílohy III.

d) Suma pridelená jednotlivým zmluvným stranám sa zaokrúhli na najbližšie euro.

2. ECB sa môže rozhodnúť, že každému úspešnému záujemcovi pridelí určitý minimálny objem.

Článok 39

Prideľovanie v tendroch na stiahnutie likvidity s pohyblivou úrokovou sadzbou v eurách

1. V tendroch na stiahnutie likvidity s pohyblivou úrokovou sadzbou v eurách, ktoré sa používajú pri emisii dlhových certifikátov ECB a pri prijímaní termínovaných vkladov, sa ponuky zmluvných strán prideľujú nasledujúcim spôsobom:

a) Ponuky sa zoradia vzostupne podľa ponúkaných úrokových sadzieb alebo zostupne podľa ponúkaných cien.

b) Ako prvé sa uspokojujú ponuky s najnižšími úrovňami úrokových sadzieb (s najvyššími úrovňami cien), a potom sa postupne akceptujú ponuky s vyššími úrokovými sadzbami (s nižšími cenami) až do vyčerpania celkového objemu likvidity, ktorá sa má stiahnuť.

c) Ak pri hraničnej úrokovej sadzbe (najnižšej akceptovanej cene) súhrnný objem ponúk presiahne zostávajúci objem, ktorý sa má prideliť, zostávajúci objem sa prideľuje pomerným spôsobom medzi ponuky podľa pomeru zostávajúceho objemu, ktorý sa má prideliť, k celkovému objemu ponúk pri hraničnej úrokovej sadzbe (najnižšej akceptovanej cene), v súlade s tabuľkou 2 prílohy III.

d) Suma pridelená jednotlivým zmluvným stranám sa zaokrúhli na najbližšie euro. Pri emisii dlhových certifikátov ECB sa pridelená menovitá hodnota zaokrúhli na najbližší násobok 100 000 EUR.

2. ECB sa môže rozhodnúť, že každému úspešnému záujemcovi pridelí určitý minimálny objem.

Článok 40

Prideľovanie v tendroch pre devízové swapy s pohyblivou úrokovou sadzbou na dodanie likvidity

1. V tendroch pre devízové swapy s pohyblivou úrokovou sadzbou na dodanie likvidity sa ponuky zmluvných strán prideľujú nasledujúcim spôsobom:

a) Ponuky sa zoradia vzostupne podľa kotácií swapových bodov s prihliadnutím na matematické znamienko kotácie.

b) Matematické znamienko kotácie závisí od matematického znamienka úrokového diferenciálu medzi cudzou menou a eurom. Pri splatnosti swapu: i) ak je úroková sadzba cudzej meny vyššia ako zodpovedajúca úroková sadzba pre euro, kotácia swapového bodu je kladná, t. j. euro je kótované voči cudzej mene s prémiou; a ii) ak je úroková sadzba cudzej meny nižšia ako zodpovedajúca úroková sadzba pre euro, kotácia swapového bodu je záporná, t. j. euro je kótované voči cudzej mene s diskontom.

c) Ako prvé sa uspokojujú ponuky s najnižšími kotáciami swapových bodov, a potom sa postupne akceptujú ponuky s vyššími kotáciami swapových bodov až do vyčerpania celkového pevne stanoveného objemu meny, ktorý má byť pridelený.

d) Ak pri najvyššej akceptovanej kotácii swapových bodov, t. j. hraničnej kotácii swapových bodov súhrnný objem ponúk presiahne zostávajúci objem, ktorý sa má prideliť, zostávajúci objem sa prideľuje pomerným spôsobom medzi ponuky podľa pomeru zostávajúceho objemu, ktorý sa má prideliť, k celkovému objemu ponúk pri hraničnej kotácii swapových bodov, v súlade s tabuľkou 3 prílohy III.

e) Suma pridelená jednotlivým zmluvným stranám sa zaokrúhli na najbližšie euro.

2. ECB sa môže rozhodnúť, že každému úspešnému záujemcovi pridelí určitý minimálny objem.

Článok 41

Prideľovanie v tendroch pre devízové swapy s pohyblivou úrokovou sadzbou na stiahnutie likvidity

1. V tendroch pre devízové swapy s pohyblivou úrokovou sadzbou na stiahnutie likvidity sa ponuky zmluvných strán prideľujú nasledujúcim spôsobom:

a) Ponuky sa zoradia zostupne podľa ponúkaných kotácií swapových bodov s prihliadnutím na matematické znamienko kotácie.

b) Matematické znamienko kotácie závisí od matematického znamienka úrokového diferenciálu medzi cudzou menou a eurom. Pri splatnosti swapu: i) ak je úroková sadzba cudzej meny vyššia ako zodpovedajúca úroková sadzba pre euro, kotácia swapového bodu je kladná, t. j. euro je kótované voči cudzej mene s prémiou; a ii) ak je úroková sadzba cudzej meny nižšia ako zodpovedajúca úroková sadzba pre euro, kotácia swapového bodu je záporná, t. j. euro je kótované voči cudzej mene s diskontom.

c) Ako prvé sa uspokojujú ponuky s najvyššími kotáciami swapových bodov, a potom sa postupne akceptujú ponuky s nižšími kotáciami swapových bodov, a to: i) do vyčerpania celkového pevne stanoveného objemu meny, ktorý sa má stiahnuť a ii) kým pri najnižšej akceptovanej kotácii swapových bodov, t. j. hraničnej kotácii swapových bodov súhrnný objem ponúk presiahne zostávajúci objem, ktorý sa má prideliť.

d) Zostávajúci objem sa prideľuje pomerným spôsobom medzi ponuky podľa pomeru zostávajúceho objemu, ktorý sa má prideliť, k celkovému objemu ponúk pri hraničnej kotácii swapových bodov, v súlade s tabuľkou 3 prílohy III. Suma pridelená jednotlivým zmluvným stranám sa zaokrúhli na najbližšie euro.

2. ECB sa môže rozhodnúť, že každému úspešnému záujemcovi pridelí určitý minimálny objem.

Článok 42

Druh aukcie pri tendroch s pohyblivou úrokovou sadzbou

Pri tendroch s pohyblivou úrokovou sadzbou môže Eurosystém využiť buď aukciu s jednotnou úrokovou sadzbou (holandskú aukciu), alebo aukciu s viacerými úrokovými sadzbami (americkú aukciu).







Pododdiel 4

Vyhlásenie výsledkov tendra

Článok 43

Vyhlásenie výsledkov tendra

1. ECB vyhlási svoje rozhodnutie o pridelení prostriedkov verejne s ohľadom na výsledky tendra prostredníctvom tlačových agentúr a na internetovej stránke ECB. Okrem toho môžu národné centrálne banky oznámiť rozhodnutie ECB o pridelení prostriedkov prostredníctvom národných tlačových agentúr a priamo zmluvným stranám, ak to považujú za potrebné.

2. Verejné vyhlásenie výsledkov tendra obsahuje informácie stanovené v prílohe IV.

3. Ak rozhodnutie o pridelení prostriedkov obsahuje chybné informácie týkajúce sa informácií obsiahnutých vo verejnom vyhlásení výsledkov tendra podľa odseku 1, ECB môže prijať akékoľvek opatrenia, ktoré považuje za vhodné na odstránenie takýchto chybných informácií.

4. Po verejnom vyhlásení rozhodnutia ECB o pridelení prostriedkov podľa odseku 1 potvrdia národné centrálne banky jednotlivé výsledky prideľovania priamo zmluvným stranám, pričom každá zmluvná strana obdrží samostatné a určité potvrdenie jej úspechu v tendri a o presnej sume, ktorá jej bola pridelená.







Oddiel 3

Dvojstranné postupy pre operácie Eurosystému na voľnom trhu

Článok 44

Prehľad dvojstranných postupov

1. Eurosystém môže vykonávať prostredníctvom dvojstranných postupov nasledujúce operácie na voľnom trhu:

a) dolaďovacie operácie (reverzné obchody, devízové swapy alebo prijímanie termínovaných vkladov), alebo

b) štrukturálne operácie (priame obchody).

2. V závislosti od konkrétnej transakcie sa dvojstranné postupy môžu vykonávať prostredníctvom priameho kontaktu so zmluvnými stranami, ako je to ustanovené v článku 45 alebo prostredníctvom búrz cenných papierov a trhových sprostredkovateľov, ako je to ustanovené v článku 46.

Článok 45

Dvojstranné postupy vykonávané prostredníctvom priameho kontaktu so zmluvnými stranami

1. Dvojstranné postupy pre dolaďovacie operácie a štrukturálne operácie uskutočňované prostredníctvom priamych obchodov sa môžu vykonávať prostredníctvom priameho kontaktu so zmluvnými stranami.

2. Národné centrálne banky priamo kontaktujú jednu alebo viac inštitúcií vybraných v súlade s kritériami akceptovateľnosti stanovenými v článku 57. Pri rozhodovaní o uzavretí obchodu s týmito inštitúciami sa národné centrálne banky riadia pokynmi ECB.

3. Bez toho, aby bol dotknutý odsek 2, môže Rada guvernérov ECB rozhodnúť, že za výnimočných okolností uskutočňuje ECB alebo jedna alebo viac národných centrálnych bánk na základe poverenia ECB dolaďovacie operácie alebo štrukturálne operácie uskutočňované prostredníctvom priamych obchodov, ktoré sa vykonávajú prostredníctvom dvojstranných postupov. V takomto prípade sa postupy pre takéto operácie upravia zodpovedajúcim spôsobom. ECB rozhodne o uzavretí obchodu s kontaktovanými inštitúciami.

Článok 46

Dvojstranné postupy vykonávané prostredníctvom búrz cenných papierov a trhových sprostredkovateľov

1. Bez toho, aby bol dotknutý článok 45, sa môžu dvojstranné postupy pre štrukturálne operácie uskutočňované prostredníctvom priamych obchodov vykonávať prostredníctvom búrz cenných papierov a trhových sprostredkovateľov.

2. Okruh zmluvných strán nie je obmedzený, ako sa ustanovuje v článku 57.

3. Postupy sa prispôsobujú trhovým zvyklostiam pre dlhové nástroje, s ktorými sa obchoduje.

Článok 47

Vyhlasovanie operácií vykonávaných prostredníctvom dvojstranných postupov

1. Dolaďovacie operácie alebo štrukturálne operácie uskutočňované prostredníctvom priamych obchodov, ktoré sa vykonávajú prostredníctvom dvojstranných postupov, sa vopred verejne nevyhlasujú, ibaže sa ECB rozhodne inak.

2. ECB môže rozhodnúť, že výsledky takýchto dvojstranných postupov nezverejní.

Článok 48

Prevádzkové dni pre dvojstranné postupy

1. ECB môže uskutočňovať dvojstranné postupy pre dolaďovacie operácie v ktorýkoľvek pracovný deň Eurosystému. Na takýchto operáciách sa môžu zúčastniť iba národné centrálne banky, v ktorých sú deň uzavretia obchodu, deň vyrovnania a deň splatnosti pracovnými dňami národnej centrálnej banky.

2. Dvojstranné postupy pre štrukturálne operácie uskutočňované prostredníctvom priamych obchodov sa obvykle vykonávajú a vyrovnávajú v dňoch, ktoré sú pracovnými dňami národnej centrálnej banky vo všetkých členských štátoch, ktorých menou je euro.







KAPITOLA 2

Postupy vyrovnania operácií menovej politiky Eurosystému

Článok 49

Prehľad postupov vyrovnania

1. Platobné príkazy súvisiace s účasťou na operáciách na voľnom trhu alebo využívaním automatických operácií sa vyrovnávajú na účtoch zmluvných strán v NCB alebo na účtoch zúčtovacej banky zapojenej do systému TARGET2.

2. Platobné príkazy súvisiace s účasťou na operáciách na voľnom trhu na dodanie likvidity alebo využívaním jednodňových refinančných operácií sa vyrovnávajú až v momente konečného prevodu alebo po konečnom prevode akceptovateľných aktív ako zábezpeky pre danú operáciu. Na tento účel zmluvné strany:

a) vopred uložia akceptovateľné aktíva v NCB; alebo

b) vyrovnajú akceptovateľné aktíva touto NCB formou dodania oproti platbe.

Článok 50

Vyrovnanie operácií na voľnom trhu

1. Eurosystém sa usiluje vyrovnávať transakcie týkajúce sa operácií na voľnom trhu v tom istom čase vo všetkých členských štátoch, ktorých menou je euro, so všetkými zmluvnými stranami, ktoré poskytli dostatočné akceptovateľné aktíva ako zábezpeku. V dôsledku prevádzkových obmedzení a technických vlastností (napr. systémov vyrovnania obchodov s cennými papiermi) sa však načasovanie vyrovnania operácií na voľnom trhu v rámci dňa môže v členských štátoch, ktorých menou je euro, líšiť.

2. Indikatívne dni vyrovnania sú zhrnuté v tabuľke 8.







Tabuľka 8 Indikatívne dni vyrovnania operácií eurosystému na voľnom trhu (1) Nástroj menovej politiky Deň vyrovnania operácií na voľnom trhu založených na štandardných tendroch Deň vyrovnania operácií na voľnom trhu založených na rýchlych tendroch alebo dvojstranných postupoch Reverzné obchody T + 1 T Priame obchody Podľa trhových zvyklostí pre akceptovateľné aktíva Emisia dlhových certifikátov ECB T + 2 — Devízové swapy T, T + 1 alebo T + 2 Prijímanie termínovaných vkladov T (1) Deň vyrovnania sa vzťahuje na pracovné dni Eurosystému. T sa vzťahuje na deň uzavretia obchodu.

Článok 51

Vyrovnanie operácií na voľnom trhu vykonávaných prostredníctvom štandardných tendrov

1. Eurosystém sa usiluje vyrovnávať operácie na voľnom trhu vykonávané prostredníctvom štandardných tendrov v prvý deň nasledujúci po dni uzavretia obchodu, keď je otvorený systém TARGET2 a všetky príslušné systémy vyrovnania obchodov s cennými papiermi.

2. Dni vyrovnania hlavných refinančných operácií a pravidelných dlhodobejších refinančných operácií sú stanovené vopred v indikatívnom kalendári pravidelných tendrov Eurosystému. Ak bežný deň vyrovnania pripadá na deň pracovného pokoja, ECB sa môže rozhodnúť, že použije iný termín vyrovnania s možnosťou vyrovnania v ten istý deň. Eurosystém sa usiluje zabezpečiť, aby sa čas vyrovnania hlavných refinančných operácií a pravidelných dlhodobejších refinančných operácií zhodoval s časom splatenia predchádzajúcej operácie so zodpovedajúcou splatnosťou.

3. Vyrovnanie emisie dlhových certifikátov ECB sa uskutočňuje na druhý deň po dni uzavretia obchodu, keď je otvorený systém TARGET2 a všetky príslušné systémy vyrovnania obchodov s cennými papiermi.

Článok 52

Vyrovnanie operácií na voľnom trhu vykonávaných prostredníctvom rýchlych tendrov alebo dvojstranných postupov

1. Eurosystém sa usiluje vyrovnávať operácie na voľnom trhu vykonávané prostredníctvom rýchlych tendrov a dvojstranných postupov v deň uzavretia obchodu. Iné dni vyrovnania sa môžu použiť najmä pokiaľ ide o priame obchody a devízové swapy.

2. Dolaďovacie operácie a štrukturálne operácie uskutočňované prostredníctvom priamych obchodov, ktoré sa vykonávajú prostredníctvom dvojstranných postupov, sa vyrovnávajú decentralizovane prostredníctvom národných centrálnych bánk.

Článok 53

Ďalšie ustanovenia týkajúce sa vyrovnania a postupov na konci dňa

1. Bez toho, aby boli dotknuté požiadavky ustanovené v tejto kapitole, sa môžu v zmluvných alebo regulačných opatreniach uplatňovaných národnými centrálnymi bankami alebo ECB pre konkrétny nástroj menovej politiky vymedziť ďalšie ustanovenia týkajúce sa vyrovnania.

2. Postupy na konci dňa sú stanovené v dokumentácii k rámcu TARGET2.

Článok 54

Povinné minimálne rezervy a prebytočné rezervy

1. Podľa článku 6 ods. 1 nariadenia (ES) č. 1745/2003 (ECB/2003/9) sa zúčtovací účet zmluvnej strany v NCB môže používať ako účet rezerv. Povinné minimálne rezervy na zúčtovacích účtoch sa môžu využívať na účely vnútrodenného zúčtovania. Za denný stav povinných minimálnych rezerv zmluvnej strany sa považuje konečný denný zostatok na jej účte rezerv. Na účely tohto článku má pojem „účet rezerv“ rovnaký význam ako v nariadení (ES) č. 1745/2003 (ECB/2003/9).

2. Rezervy, ktoré prevyšujú povinné minimálne rezervy podľa nariadenia (ES) č. 2531/98 a nariadenia (ES) č. 1745/2003 (ECB/2003/9) sa úročia percentom nula alebo úrokovou sadzbou pre jednodňové sterilizačné operácie, podľa toho, ktorá z týchto sadzieb je nižšia.







TRETIA ČASŤ

AKCEPTOVATEĽNÉ ZMLUVNÉ STRANY

Článok 55

Kritériá akceptovateľnosti pre účasť na operáciách menovej politiky Eurosystému

Vo vzťahu k operáciám menovej politiky Eurosystému a s prihliadnutím na článok 57 Eurosystém umožňuje len účasť inštitúcií, ktoré spĺňajú kritériá ustanovené v tomto článku.

a) Podliehajú systému povinných minimálnych rezerv Eurosystému podľa článku 19.1 štatútu ESCB a nepožívajú výnimku z povinnosti udržiavať povinné minimálne rezervy Eurosystému podľa nariadenia (ES) č. 2531/98 a nariadenia (ES) č. 1745/2003 (ECB/2003/9).

b) Musia byť finančne zdravé.

c) Ide o niektorú z nasledujúcich inštitúcií: i) podlieha najmenej jednej forme harmonizovaného dohľadu Únie/EHP vykonávaného príslušnými orgánmi v súlade so smernicou 2013/36/EÚ a nariadením (EÚ) č. 575/2013; ii) je úverovou inštitúciou vo verejnom vlastníctve v zmysle článku 123 ods. 2 zmluvy, ktorá podliehajú dohľadu porovnateľnému s dohľadom vykonávaným príslušnými orgánmi podľa smernice 2013/36/EÚ a nariadenia (EÚ) č. 575/2013; iii) je inštitúciou podliehajúcou neharmonizovanému dohľadu vykonávanému príslušnými orgánmi, ktorý je porovnateľný s harmonizovaným dohľadom Únie/EHP vykonávaným príslušnými orgánmi podľa smernice 2013/36/EÚ a nariadenia (EÚ) č. 575/2013, napr. pobočky zriadené v členských štátoch, ktorých menou je euro inštitúciami registrovanými mimo EHP.

d) Spĺňajú všetky prevádzkové požiadavky uvedené v zmluvných alebo regulačných opatreniach uplatňovaných domácou NCB alebo ECB vzhľadom na konkrétny nástroj alebo operáciu.

Článok 56

Prístup k operáciám na voľnom trhu vykonávaným prostredníctvom štandardných tendrov a k automatickým operáciám

1. Inštitúcie, ktoré spĺňajú kritériá akceptovateľnosti podľa článku 55, majú prístup k nasledujúcim operáciám menovej politiky Eurosystému:

a) automatické operácie;

b) operácie na voľnom trhu vykonávané prostredníctvom štandardných tendrov.

2. Prístup k automatickým operáciám alebo operáciám na voľnom trhu vykonávaným prostredníctvom štandardných tendrov sa poskytuje len inštitúciám, ktoré spĺňajú kritériá akceptovateľnosti podľa článku 55, a to prostredníctvom ich domácej NCB.

3. Ak má inštitúcia spĺňajúca kritériá akceptovateľnosti podľa článku 55 organizačné zložky, napr. ústredie alebo pobočky, vo viac ako jednom č